Kejohanan Remaja Dunia 2022: Misbun Yakin Pemain Malaysia Mampu Muncul Juara

Pengarah Pembangunan Remaja Persatuan Badminton Malaysia (BAM), Datuk Misbun Sidek melahirkan keyakinan pemain-pemain remaja negara mampu merangkul kejuaraan pada Kejohanan Remaja Dunia 2022 kelak.

Keyakinan itu hadir berdasarkan reputasi Malaysia yang pernah melahirkan juara dunia sebelum ini. Disamping itu, barisan kejurulatihan turut melakukan persiapan dengan mengkaji corak permainan para pemain dari setiap negara yang akan bersaing di kejohanan itu kelak.

“Kejohanan Dunia adalah (salah) satu daripada kejohanan besar, ia seperti (Sukan) Olimpik juga. Jadi, di situ, kita harus lihat bagaimana kita nak mencongak dan mengkaji status negara masing-masing,

“Daripada (corak) pemain senior mereka ini, cara corak main (pemain) bawahan pun akan sama, apa kita nak buat ialah kita congak, (contohnya) kalau Indonesia, pemain juniornya macam mana? Apa kelebihan? Kalau pemain China, apa kelebihan? Kalau pemain Denmark, apa kelebihan? Mungkin ketinggian dia.

🗣 Datuk Misbun gives his evaluation on the national juniors & shares his plans for 2⃣0⃣2⃣2⃣https://t.co/6KrDisF1Eg#DemiMalaysia#BadmintonMalaysia

“Mudah-mudahan dengan adanya juara Kejohanan Remaja Dunia dan Kejohanan Remaja Asia sebelum ini, kita nak lebih banyak lagi (juara) daripada semua kategori supaya dengan adanya mereka ini dan bakat-bakat ini harus kita bela untuk (masa) akan datang.” katanya menerusi satu video yang dikongsikan oleh laman sosial BAM.

Sebagai rekod, antara pemain Malaysia yang pernah menjuarai Kejohanan Remaja Dunia ialah pemain perseorangan wanita, Goh Jin Wei (2015,2018) dan pemain perseorangan lelaki, Zulfadli Zulkifli (2011).

Selain itu, beberapa gandingan beregu lelaki seperti Nelson Heg-Teo Ee Yi (2011), Ow Yao Han-Yew Hong Kheng (2010), Mak Hee Chun-Teo Kok Siang (2009) dan Hoo Tien How-Tan Boon Heong (2004) antara yang turut meraih kejayaan di pentas ini.

Untuk makluman semua, kejohanan ini dijadualkan berlangsung pada 24-30 Oktober bertempat di Huelva, Sepanyol.

Featured Image: Badminton Association of Malaysia


Bawa Safee & Lantik Stanley Sebagai CEO, 2021 Tahun Kebangkitan KL?

Minggu lalu pasukan Kuala Lumpur (KL) yang kini dikenali sebagai Kuala Lumpur United memperkenal dua pemain baru yang akan membantu mereka di Liga Super 2021 iaitu Safee Sali dan Hadin Azman.

Selepas ini tiada lagi sorakan “Dulu Safee Sali main KL” kerana dia kembali menyarung jersi City Boys selepas kali terakhir melakukannya pada tahun 2005. Bagi Hadin Azman pula, dia akhirnya berpeluang menyarung jersi tempat kelahirannya setelah lama berkelana.

Persoalannya, adakah dua pemain ini akan dapat membantu KL bangkit semula sebagai salah satu pasukan yang perlu diberi perhatian selepas melalui musim yang tidak menentu dalam tempoh beberapa tahun ini?

📊 PROFIL PASUKAN LIGA PREMIER 2020Kuala Lumpur! Skuad Warga Kota menamatkan musim dengan menduduki tempat ke-3 dan akan kembali ke Liga Super pada musim 2021. 🏙#LigaPremier2020 pic.twitter.com/SFf4PeKYZT

Kali terakhir KL menjulang trofi utama adalah pada tahun 2017 selaku juara Liga Premier. Tahun 1988 adalah kali terakhir skuad warga kota menjadi juara di liga tertinggi Malaysia. Detik terburuk mereka adalah apabila tersingkir ke Liga FAM pada tahun 2014, dan hampir sekali lagi tersingkir ke Liga FAM pada tahun 2016, tetapi terselamat.

Setakat ini perancangan KL United nampak menarik, terutamanya dengan melantik bekas pemain mereka, Stanley Bernard untuk menjadi Ketua Pegawai Eksekutif (CEO). Tetapi masih menjadi satu persoalan, siapakah yang akan menjadi ketua jurulatih KL United pada musim hadapan? Adakah Simon Ellisetche telah sah dilantik menjadi ketua jurulatih kerana sehingga kini masih tiada sebarang pengumuman dari pihak KL United sendiri.

Jika kita imbau prestasi KL pada musim lalu, nampak begitu garang ketika menyerang dengan 21 gol dijaringkan oleh mereka dalam 11 perlawanan. Namun begitu, City Boys nampak sukar memungut ‘clean sheet‘ dengan bolos 14 perlawanan, satu jumlah yang besar sebenarnya untuk 11 perlawanan.

Ini satu perkara yang perlu diperbaiki dengan taraf Liga Super yang lebih tinggi berbanding Liga Premier. Setakat ini, KL United juga dikhabarkan akan membawa semula seorang lagi bekas pemain mereka, Irfan Zakaria untuk memberikan lebih pilihan di bahagian pertahanan.

TERIMA KASIH IRFAN!Mengakhiri karier bersama Kedah dengan rekod beraksi dalam 12 perlawanan musim ini dengan 2 perlawanan saingan kelayakan dan Play-Off ACL 2020, 9 aksi Liga Super dan 1 aksi Piala Malaysia.IZ17 SELAMANYA HIJAUKUNING!#iz17 #kedahfa #thankyou pic.twitter.com/7YwFgVtlpa

Pada musim lalu, kekurangan paling ketara bagi bahagian serangan pasukan KL adalah di bahagian sayap. Indra Putra, Azim Rahim dan Fakrul Aiman sering menjadi pilihan Nidzam Adzha, tetapi mereka nampak kurang efektif untuk memberikan ketajaman di bahagian sayap dan kerap memerlukan bantuan Qayyum Marjoni untuk melakukan ‘overlapping run‘ bagi memberikan lebih bantuan.

Dengan kehadiran Hadin Azman, Kuala Lumpur akhirnya mempunyai seorang pemain sayap yang cukup berbahaya selain dapat membantu memberikan kreativiti kepada pasukan yang nampak terlalu bergantung kepada ketua pasukan, Paulo Josue.

66' | GOL HADIN AZMAN!@official_kfa menambah jaringan kedua menerusi Hadin Azman. #CIMBLigaSuper2020#FELKED#MFLLive pic.twitter.com/16Qk8stswL

Untuk mengatakan KL akan kembali bangkit pada musim 2021 mungkin adalah satu kenyataan yang terlalu tinggi. Keutamaan buat KL seharusnya kekal dalam saingan Liga Super dan peningkatan sasaran sebenarnya bergantung kepada perancangan jangka masa panjang mereka.

Dalam era penswastaan ini, pengurusan KL terutamanya Stanley wajib mempunyai perancangan jangka masa panjang jika mahu cuba membangkitkan KL. Melihat apa yang sedang berlaku sekarang, pastinya penyokong Kuala Lumpur sudah mula merasa teruja untuk menunggu sepak mula Liga Super, tetapi pada masa yang sama mereka perlu tidak meletakkan sasaran terlalu tinggi.

Nota: Artikel ini disumbangkan oleh penyokong tegar skuad City Boys, Khairul Nizam.


BAC 2023: Beregu India No.48 Dunia Singkir Peng Soon-Yee See Di Pusingan 32

Gandingan campuran bebas (independent) Chan Peng Soon dan Cheah Yee See kembali melakar kekalahan pada pusingan awal – yang ketiga daripada lima kejohanan yang disertainya pada tahun 2023.

Kali ini kekalahan terbabit tercatat pada Pusingan 32 di Kejohanan Badminton Asia (BAC) 2023 apabila tumpas kepada pasangan India yang menghuni ranking ke-48 dunia, Rohan Kapoor dan Sikki Reddy.

Dalam pertarungan itu, Peng Soon-Yee See tumpas secara “straight set” dengan skor 21-12 dan 21-16 dalam tempoh 36 minit permainan yang berlangsung di Dewan Sheikh Rashid Bin Hamdan.

R32#IND🇮🇳 Rohan Kapoor-Reddy Sikki def. #MAS🇲🇾 Chan Peng Soon-Cheah Yee See 21-12 21-16

📷 @badmintonphoto  #DemiMalaysia #BadmintonMalaysia pic.twitter.com/vBrBXrDfes

— BAM (@BA_Malaysia) April 26, 2023

Bertambah malang, ini merupakan kekalahan kedua beturut-turut Peng Soon-Yee See di tangan gandingan lawan yang sama.

Ketika bertemu julung kalinya di Terbuka Vietnam pada tahun lalu, Peng Soon-Yee See turut tumpas dengan keputusan “straight set” dengan skor 21-19 dan 21-17 pada peringkat suku akhir.

Bercakap mengenai prestasi Peng Soon-Yee See pada tahun ini, selain daripada tiga kejohanan yang disertai menyaksikan mereka terkandas di Pusingan 32, baki dua kejohanan lagi berakhir setakat Pusingan 16 dan suku akhir dalam saingan Princess Sirivannavari Thailand Masters dan Orleans Masters masing-masing.

Featured Image: Badminton Association of Malaysia


Shahidan Kassim Ganti Annuar Musa Sebagai Patron & Presiden KL City Baharu

Pasukan berpangkalan di ibu kota negara, Kuala Lumpur City FC (KL City) mengumumkan Menteri Wilayah Persekutuan, Dato’ Seri Dr. Shahidan Kassim sebagai penaung (patron) dan presidennya yang baharu.

Perlantikan itu diumumkan oleh Presiden Bola Sepak Kuala Lumpur (KLFA), YB Khalid Samad menerusi satu kenyataan media yang diedarkan kepada para pengamal media, pada hari ini.

Difahamkan, perlantikan ini sejajar dengan perkembangan semasa KL City dan melalui kebijaksanaan dan tunjuk ajar daripada Shahidan, pihak kelab berharap dapat membuka jalan buat pasukan mencapai visi dan misi yang telah ditetapkan.

“Sebagai Presiden Persatuan Bola Sepak Kuala Lumpur (KLFA), saya dengan berbesar hati mengumumkan Dato’ Seri Shahidan telah menerima tawaran sebagai Presiden KL City dalam tempohnya menjadi Menteri Wilayah Persekutuan,” kata Khalid Samad.

Untuk makluman semua, Shahidan Kassim bukanlah satu nama asing dalam bola sepak tanah air. Beliau pernah menerajui Persatuan Bola Sepak Perlis (PFA) selama 15 tahun dari tahun 1998 hingga 2013.

Ketika menerajui persatuan terbabit, pasukan Perlis yang berjulukan Singa Utara pernah merangkul dua trofi Piala Malaysia, satu trofi Liga Super serta dua trofi Piala Sumbangsih.

Selain daripada berkecimpung dalam dunia bola sepak pada masa lalu, pada ketika ini, Shahidan turut berperanan sebagai Presiden Persekutuan Renang Malaysia (MAS) dan Presiden Kesatuan Olahraga Malaysia (KOM).

Sebagai tambahan, perlantikan Shahidan ini turut mengisi kekosongan yang ditinggalkan oleh Menteri Komunikasi dan Multimedia Malaysia, Tan Sri Annuar Musa yang meletakkan jawatannya pada penghujung Februari lalu.


NSL 2022: Johor Jewels Muncul Juara, Bawa Pulang RM20,000 Wang Ganjaran

Saingan bola jaring kebangsaan, Netball Super League (NSL) 2022 menyaksikan pasukan daripada selatan semenanjung tanah air, Johor Jewels muncul juara bagi edisi kedua kali ini.

Pasukan yang dibimbing oleh Fazira Mesnan ini meraih kejuaraan dengan menumpaskan juara bertahan, Kuala Lumpur (KL) Wildcats dengan 50-40 dalam perlawanan akhir yang berlangsung di Stadium Juara, Bukit Kiara, semalam.

YAM Che’ Puan Besar Khaleeda meluangkan masa melihat perlawanan akhir Sooka Liga Super Bola Jaring (Sooka Netball Super League) antara Johor Jewels menentang KL Wildcats yang berlangsung di Stadium Juara, Bukit Kiara, Kuala Lumpur pada 26 Jun 2022. Allah Berkati Johor. pic.twitter.com/mAg90qVTeO

— YAM Che' Puan Besar Khaleeda (@chepuankhaleeda) June 26, 2022

Kejayaan itu membolehkan Johor Jewels membawa pulang hadiah utama berupa wang ganjaran yang berjumlah RM20,000. Selain itu, dua pemainnya, Fariha Abdul Razak dan Gayani Samanthika pula memenangi anugerah individu iaitu Penyerang Terbaik dan Pertahanan Terbaik masing-masing.

Untuk makluman semua, Johor Jewels mara ke pentas final dengan menumpaskan Pahang Tulips 73-54 di peringkat separuh akhir. Sebelum itu, Johor Jewels mengesahkan diri ke saingan separuh akhir apabila menamatkan saingan “liga sepusingan” selaku juara dengan mengutip 21 mata daripada 7 perlawanan.

Featured Image: YAM Che’ Puan Besar Khaleeda Facebook


Tiru Atau Inspirasi? Elemen Jersi GK Terengganu Keluaran Umbro Sama Seperti Jersi Ke-3 Inter

Pasukan berpangkalan di pantai timur, Terengganu FC melancarkan jersi baharu bersama penaja baharunya – syarikat pembuat pakaian sukan England, Umbro pada penghujung bulan lalu. Pada acara pelancaran tersebut, Terengganu memperkenalkan jersi home, jersi ketiga serta tiga jersi penjaga golnya untuk dipakai oleh para pemainnya untuk mengharungi saingan Liga Malaysia 2022.

Paling mencuri tumpuan adalah salah satu jersi penjaga golnya yang hadir dengan elemen bercorak ‘retro’ di bahagian lengan. Bahagian badannya berwarna hitam manakala lambang kelab dan logo Umbro pula hadir dengan warna yang terang. Ianya persis rekaan jersi penjaga gol sekitar tahun 90-an.

⚫👀🍭There are definitely similarities https://t.co/OHqC7IOenQ

Portal yang terkenal dengan berita pembocoran mengenai jersi dan but bola sepak antarabangsa, Footy Headlines melontarkan persoalan samada rekaan oleh Umbro ini merupakan satu peniruan, inpirasi atau sekadar kebetulan dengan rekaan jersi ketiga kelab Seria A, Inter Milan musim 2021-22 keluaran Nike.

Jersi ketiga skuad Nerazzurri juga berwarna hitam hadir dengan corak ‘retro’ yang sama namun ianya diletakkan di bahagian hadapan. Penggunaan warna jingga, biru dan hijau di jersi penjaga gol Terengganu dilihat sangat sepadan dengan yang digunakan pada jersi Inter itu terutamanya corak di bahagian hadapan jersi dan logo Nike serta logo kelab. Untuk seluar pula, kedua-duanya menggunakan warna hitam.

Apa pendapat anda khususnya penyokong Terengganu mengenai lontaran yang diungkapkan oleh Footy Headlines? Adakah jersi penjaga gol Terengganu keluaran Umbro ini merupakan satu peniruan, inspirasi atau kebetulan dengan rekaan jersi ketiga Inter Milan keluaran Nike. Kongsikan bersama kami di ruangan komen.

Featured Image: Inter Milan & Instagram AdikPrint


Konate & Faiz Nasir Pemain Yang Berbahaya, kata Karsten

Kehebatan dua pemain Terengganu Football Club (TFC), Makan Konate dan Faiz Nasir nampaknya diberi perhatian khusus oleh ketua jurulatih Selangor FC, Karsten Neitzel menjelang pertemuan kedua-dua pasukan yang akan berlangsung, pada malam ini.

Karsten yang merupakan kelahiran Dresden, Jerman memuji kedua-dua pemain tengah tersebut sebagai pemain yang memiliki kelebihan individual yang sangat teknikal serta berbahaya di atas padang.

Dalam perlawanan menentang UiTM FC, Konate mencuri tumpuan peminat bola sepak tempatan dengan menghasilkan dua ‘assist’ sekaligus menginspirasikan kemenangan 2-1 buat TFC dalam aksi pembukaan Liga Super 2021, baru-baru ini.

“TFC merupakan pasukan yang bermain dengan banyak bertukar-tukar hantaran untuk mencipta peluang gol dan mereka juga mempunyai pemain individual yang sangat teknikal dan merbahaya seperti Makan Konate dan bekas pemain Selangor, Faiz Nasir.

“Saya suka gaya permainan mereka. Secara keseluruhannya, TFC mempunyai koleksi barisan pemain yang menarik,” kata Karsten dalam satu kenyataan hari ini.

Sementara itu, Karsten menyatakan Selangor FC telah melakukan persiapan yang lengkap untuk bertemu TFC. Malahan, motivasi kemenangan 3-1 ke atas Sri Pahang, tiga hari lalu turut menjadi bekalan mereka menjelang pertemuan yang bakal berlangsung di Stadium Sultan Mizan Zainal Abidin.

“Pemain Selangor FC telah menjalani sesi pemulihan terlebih dahulu selepas perlawanan Sabtu lalu, bagi saya ini merupakan proses yang sangat penting dalam persiapan singkat kami untuk aksi seterusnya menentang TFC. Mereka juga telah menjalani sesi video individual dan taktikal untuk perlawanan malam ini,”

“Saya dan barisan jurulatih telah melihat dan menilai para pemain di setiap sesi latihan, sebelum, semasa dan selepas perlawanan menentang Sri Pahang FC minggu lalu.

“Saya yakin mereka mempunyai tahap motivasi yang tinggi dalam pasukan dan diri sendiri untuk mendapatkan 3 mata seterusnya,” katanya lagi.

Untuk makluman, The Red Giants turut memaklumkan empat pemain tidak dapat disenaraikan untuk perlawanan ini kerana mengalami kecederaan. Mereka ialah Nik Sharif Haseefy (kecederaan buku lali), K. Sarkunan (kekejangan lutut), Brendan Gan (buku lali) dan R. Dinesh (hamstring kiri).

Featured Image: Terengganu FC & Selangor FC


Bola Jaring Asia: Malaysia Akhiri Saingan Di Tempat Ketiga – Menyamai Pencapaian 2018

Skuad bola jaring kebangsaan berhasil menamatkan kempen Kejohanan Bola Jaring Asia 2022 di tempat ketiga.

Pencapaian itu diraih setelah berjaya menumpaskan Hong Kong dengan keputusan 54-42 dalam perlawanan penentuan ketiga yang berlangsung di OCBC Arena, Singapura, semalam.

Terdahulu, Malaysia gagal melangkah ke perlawanan akhir setelah ditumpaskan oleh pasukan tuan rumah di peringkat separuh akhir.

Kejayaan Malaysia menamatkan kempen kali ini ditempat ketiga mengulangi pencapaian skuad negara ketika beraksi dalam Kejohanan Bola Jaring Asia edisi 2018 lalu yang turut berlangsung di Singapura.

Sebagai rekod, ini merupakan kali ketujuh Malaysia meraih tempat ketiga daripada 12 kejohanan sejak ianya dilangsungkan buat julung kalinya pada tahun 1985.

Sementara itu, juara bagi edisi kali ini berjaya dirangkul oleh Sri Lanka selepas menumpaskan Singapura 63-53 dalam perlawanan akhir sekaligus mempertahankan kejuaraan dimenangi mereka pada edisi 2018 yang lalu.


BAM Beri Bayangan Panggil Yew Sin-Ee Yi Di Kejohanan Piala Thomas 2022

Pengarah Kejurulatihan (Beregu) Persatuan Badminton Malaysia (BAM), Rexy Mainaky memberikan bayangan akan memanggil beregu bebas (independent), Ong Yew Sin dan Teo Ee Yi pada saingan Piala Thomas yang akan berlangsung pada bulan Mei kelak.

Menurut laporan akhbar tempatan berbahasa inggeris, New Straits Times, jurulatih kelahiran Indonesia itu berkata pihaknya telah berbincang dan mempunyai perancangan mengenai perkara tersebut.

Perancangan untuk memanggil beregu lelaki No.2 negara itu bagi membolehkan beregu muda, Man Wei Chong dan Tee Kai Wun yang menghuni ranking ke-45 dunia diberikan peluang beraksi di temasya Sukan SEA Vietnam 2021 pada bulan yang sama.

“Kami telah berbincang perkara itu (skuad Piala Thomas), dan kami telah merancangnya,” kata Rexy seperti dipetik daripada portal akhbar tersebut.

“Kami tidak boleh melupakan Yew Sin-Ee Yi kerana kami juga mempunyai Sukan SEA yang berlangsung pada waktu yang sama.”

“Mereka akan berada di bawah pertimbangan kerana kami mahu memperkuatkan lagi pasukan.”

“Kami akan memberikan peluang kepada Wei Chong-Kai Wun untuk membuktikan (diri mereka) di Sukan SEA, dimana terdapat kategori individu dan berpasukan.”

“Mereka berkemungkinan akan berhadapan dengan pemain yang sama beraksi di sini (BATC).” jelasnya.

Gandingan Yew Sin-Ee Yi pada penghujung tahun lalu meningkat dengan ketara. Daripada kejohanan yang disertai bermula Oktober tahun lalu, Yew Sin-Ee Yi berhasil mara ke peringkat separuh dalam tiga kejohanan.

Tiga kejohanan tersebut adalah Indonesia Masters, Jelajah Dunia Akhir BWF dan Kejohanan Dunia BWF.

Untuk makluman semua, saingan Piala Thomas 2022 akan berlangsung di Bangkok, Thailand bermula 8-15 Mei kelak. Sementara itu, temasya Sukan SEA pula bermula 12-23 Mei.

Pasukan lelaki Malaysia berjaya mengesahkan tempat ke saingan Piala Thomas 2022 selepas mara ke peringkat separuh akhir Kejohanan Badminton Berpasukan Asia (BATC) 2022, minggu lalu.

Bukan itu sahaja, mereka juga berjaya merangkul kejuaraan selepas menundukkan pasukan lelaki Indonesia pada perlawanan akhir, Ahad lalu.


Bekas Pengendali Shakhtar Donetsk Isi Kekosongan Di Brighton – Kontrak 4 Tahun

Kekosongan yang ditinggalkan oleh Graham Potter di Brighton & Hove Albion nampaknya telah menemui penyandangnya yang baharu. Menerusi satu pengumuman rasmi kelab pada hari ini, Roberto de Zerbi diumumkan sebagai ketua jurulatih skuad berjulukan Seagulls itu dengan kontrak selama empat tahun.

De Zerbi, 43 tahun, kelahiran Brescia, Itali merupakan bekas pengurus kelab Ukraine iaitu Shakhtar Donetsk. Ketika mengemudi kelab tersebut, De Zerbi berhasil meraih Ukrainian Super Cup.

Selain itu, De Zerbi yang menyertai Shakhtar bermula Mei 2021 berhasil membimbing kelab ini mengungguli Liga Ukraine sebelum ianya ditamatkan awal ekoran konflik Ukraine-Rusia.

We are delighted to confirm the appointment of Roberto De Zerbi as the club’s new head coach! 🤝 pic.twitter.com/tNoNZfFaxQ

— Brighton & Hove Albion (@OfficialBHAFC) September 18, 2022

Jodohnya bersama Shakhtar juga tidak begitu panjang. De Zerbi mencapai kesepakatan bersama kelab untuk menamatkan kontraknya lebih awal dan meninggalkan Shakhtar pada Julai 2022 – ekoran konflik yang sama.

Sebelum bersama Shakhtar, De Zerbi mencipta namanya dalam karier kejurulatihan bersama kelab-kelab negara kelahirannya seperti Sassuolo, Benevento, Palermo, Foggia dan Darfo Boario.

Difahamkan, De Zerbi bersama-sama barisan kejurulatihannya akan memulakan tugas bersama Brighton selepas rehat antarabangsa FIFA – bertemu Liverpool di Anfield.

Sebagai rekod, ketua jurulatih sebelum ini, Potter, berpisah dengan Brighton selepas menerima tawaran untuk membimbing pasukan berpangkalan di London, Chelsea.


Juara Terbuka Austria Mara Ke Separuh Akhir Kali Kelima Berturut-Turut

Gandingan campuran negara, Low Hang Yee dan Ng Eng Cheong menempah tiket ke separuh akhir buat kali kelima berturut-turut selepas menewaskan pasangan Singapura, Nge Joo Jie dan Johann Prajogo di peringkat suku akhir Cabaran Antarabangsa Mongolia.

Sebelum lolos ke suku akhir, Hang Yee-Eng Cheong tidak mempunyai sebarang masalah untuk mara selepas mendapat “bye” pada pusingan 32 dan menewaskan gandingan Laos, Namboun Luangamath dan Daomixay Vorlasing di pusingan 16.

Bertemu buat kali pertama, beregu negara hanya memerlukan 29 minit untuk menewaskan wakil Kota Singa secara “straight set” dengan keputusan 21-18 dan 21-12 dalam perlawanan yang berlangsung di Kompleks Sukan Nasional Mongolia.

Sebelum ini, Hang Yee-Eng Cheong berjaya mara ke pentas separuh akhir dalam kesemua lima kejohanan terakhir disertai mereka dan muncul juara dalam dua kejohanan iaitu Terbuka Slovenia dan Terbuka Austria.

Kemenangan itu juga menyaksikan pasangan Malaysia tersebut bakal bertemu pilihan utama kejohanan dari Thailand, Pharanyu Kaosamaang dan Worrapol Thongsa-Nga sekaligus mengulangi aksi akhir Cabaran Antarabangsa Maldives.

Terdahulu, Hang Yee dan Eng Cheong tewas kepada wakil negara gajah perang itu di Maldives secara “straight set” dengan keputusan 21-19 dan 21-16 yang merencatkan misi kejuaraan ketiga berturut-turut wakil negara.

Turut layak ke separuh akhir ialah satu lagi pasangan lelaki negara, Chia Weijie dan Liew Xun yang menewaskan pilihan kedua kejohanan, Tanadon Punpanich dan Wachirawit Sothon secara “straight set” dengan skor 21-12 dan 21-16.

Featured Image: Badminton Association of Malaysia


Terbuka Taipei: Jun Hao Alami Kekalahan Sulung Di Tangan Chico

Sejak pertemuan pertama pada tahun 2019, Leong Jun Hao belum pernah mengalami kekalahan apabila berentap menentang pemain Indonesia, Chico Aura Dwi Wardoyo di pentas antarabangsa.

Namun begitu, rekod bersih tersebut gagal diteruskan oleh Jun Hao apabila tumpas buat julung kalinya di pemain No. 23 dunia terbabit ketika berentap dalam Pusingan 16 Terbuka Taipei 2023, pada hari ini.

Pertarungan yang berlangsung sengit itu menyaksikan ianya berakhir menerusi tiga set permainan yang berkesudahan dengan skor 18-21, 21-14 dan 16-21 dalam tempoh satu jam dan 12 minit di Gelanggang 3, Tian-Mu Arena, University of Taipei.

YONEX Taipei Open 2023MS – R1621 14 21 🇮🇩Chico  Aura DWI WARDOYO🥇

18 21 16 🇲🇾LEONG Jun Hao

— BWFScore (@BWFScore) June 22, 2023

Kekalahan ini turut mengekang Jun Hao yang berada di ranking ke-57 dunia mengulangi kemaraan ke peringkat suku akhir sepertimana dilakukannya dalam saingan Terbuka Thailand, dua minggu lalu.

Manakala, Chico yang meloloskan diri ke peringkat suku akhir akan turun berentap menentang pemain Jepun merangkap pemain No.11 dunia, Kenta Nishimoto untuk merebut tiket ke peringkat separuh akhir.

Sebagai rekod, dua pertemuan awal yang dimenenangi oleh Jun Hao adalah ketika beraksi di Cabaran Antarabangsa Malaysia 2019 dan perlawanan akhir acara badminton lelaki berpasukan di temasya Sukan SEA 2023.

Dalam kedua-dua perlawanan tersebut, Jun Hao mencatatkan kemenangan secara “straight set” dengan skor 21-14 dan 21-15 serta 21-16 dan 21-13 masing-masing.

Featured Image: Badminton Association of Malaysia


Bekas Jurulatih Felda United, Nidzam Jamil Diserap Masuk Dalam Barisan Kejurulatihan Selangor

Selepas mengumumkan perlantikan Michael Feichtenbeiner serta Karsten Neitzel selaku ketua dan penolong jurulatih Selangor bagi musim 2022, skuad Red Giants mengumumkan menyerap seorang lagi individu ke dalam barisan kejurulatihannya.

Menerusi satu makluman rasmi kelab pada hari ini, Selangor mengumumkan menandatangani bekas ketua jurulatih Felda United merangkap bekas pemainnya, Nidzam Jamil sebagai seorang lagi penolong ketua jurulatih pasukan.

“Kami berbesar hati mengalu-alukan kepulangan Nidzam, yang menghabiskan sebahagian besar karier bola sepak profesionalnya bersama Selangor, sebagai sebahagian daripada kakitangan kejurulatihan, di mana kami percaya dia boleh  maju dan terus berkembang.

“Selain itu, kelab percaya pengalaman dan kredibiliti beliau akan membuatkan beliau menjadi ahli penting yang boleh membimbing kami memperoleh kejayaan masa depan.” tulis kenyataan kelab.

Baca: Karsten Diturunkan Pangkat Menjadi Penolong Ketua Jurulatih Selangor

Untuk makluman semua, Nidzam melakukan penampilan sulung bersama Selangor pada 26 Mac 2000 menentang Kuala Lumpur. Dia sempat beraksi bersama Selangor selama empat tahun sebelum berpindah ke Kelab Bola Sepak Perbadanan Kemajuan Negeri Selangor (PKNS).

Sebagai tambahan, Nidzam, 41 tahun, memulakan karier kejurulatihannya bersama SPA FC bermula tahun 2010 sebelum mengembangkannya ke pasukan AirAsia FC, pasukan bola sepak universiti negara dan akhir sekali, Felda United sebagai penolong dan ketua jurulatih.

Featured Image: Malaysian Football League


Mampukah 10 Pemain Senior Ini Bantu ‘Adik-Adik’ Menangi Pingat Olimpik Tokyo?

Temasya Sukan Olimpik Tokyo 2020 turut mempertandingkan acara bola sepak bagi kategori lelaki dan wanita. Setiap kategori disertai oleh 16 pasukan yang layak menerusi pusingan kelayakan setiap benua.

Seperti kita sedia maklum, saingan bola sepak di pentas Sukan Olimpik hanya disertai oleh skuad bawah 23 tahun (B-23) namun dibenarkan menyenarai seramai 3 orang pemain yang melebihi umur tersebut.

Disebabkan berlaku penundaan yang memaksa Jawatankuasa Olimpik (IOC) menganjurkannya pada tahun ini, maka acara bola sepak pada kali ini membenarkan penyertaan pemain yang berumur 24 tahun dan kebawah manakala pemain berusia 25 tahun ke atas akan dikategorikan sebagai pemain lebih umur.

Daripada 16 pasukan bola sepak lelaki, sejumlah pemain lebihan umur atau senior yang ternama disenaraikan amat menarik perhatian untuk disaksikan persembahan mereka.

Berikut adalah 10 pemain senior yang disenaraikan Sukanz untuk diperhatikan. Mampukah mereka membantu ‘adik-adik’ memenangi pingat di Tokyo? Ayuh kita saksikan bersama-sama.

Pertahanan New Zealand ini rasanya bukanlah individu yang asing buat peminat bola sepak yang mengikuti Liga Perdana Inggeris (EPL). Winston Reid merupakan nama yang tidak asing dilihat menyarung jersi West Ham United berwarna ‘claret and blue’ sejak tahun 2010 lagi.

Musim lalu, dia dipinjamkan kepada Brentford dan Reid antara pemain yang membantu pasukan tersebut meraih promosi ke saingan EPL 2021/22. Menarik untuk menyaksikan bagaimana persembahan Reid untuk membantu New Zealand mara sejauh mungkin dalam saingan bola sepak lelaki di temasya Sukan Olimpik kali ini.

Bagi peminat Bundesliga dan Die Mannschaft, nama pemain yang beraksi sebagai penyerang ini pastinya cukup dikenali. Sejak zaman remajanya sehingga sekarang, Kruse lebih banyak berkarier di negara kelahirannya sendiri. Hanya musim 2019/20 sahaja Kruse keluar beraksi di Turki iaitu bersama pasukan Fenerbahce.

Selepas merekodkan 11 gol dan 5 ‘assist’ bersama Union Berlin dalam saingan Bundesliga musim lalu, Kruse menarik perhatian ketua jurulatih skuad Olimpik Jerman, Stefan Kuntz untuk menyenaraikan namanya bagi mengisi salah satu daripada pemain lebih umur.

Baca: Jerman Pertaruhkan 3 Pemain Senior – Kruse, Amiri & Arnold

Gaya rambut keriting yang cukup ikonik. Mencuri tumpuan dengan menampilkan persembahan yang sangat memberangsangkan ketika saingan Piala Dunia 2014. Siapa lagi kalau bukan penjaga gol Mexico, Guillermo Ochoa namanya.

Kecemerlangan Ochoa membolehkan Mexico mengikat pasukan pilihan, Brazil seri tanpa jaringan di Fortaleza. Mempunyai 114 penampilan bersama skuad El Tri, dan telah menyertai beberapa kejohanan utama antarabangsa, pengalamannya sangat diperlukan untuk membimbing pemain-pemain muda dalam acara bola sepak di Sukan Olimpik kali ini.

Buat pemain tegar Fantasy Premier League (FPL) sekitar tahun 2017-2018 yang lalu, anda pastinya mengenali pemain kelahiran Mesir ini. Beraksi bersama West Bromwich Albion, pertahanan yang mempunyai ketinggian 1.93 meter ini antara salah seorang pemain yang wajib ada dalam line-up FPL masing-masing memandangkan harganya yang tidak begitu mahal.

Ketika ini, Hegazi beraksi bersama kelab berpangkalan di Arab Saudi, Al-Ittihad dan dia antara salah seorang pemain senior menjadi pilihan ketua jurulatih skuad Olimpik Mesir, Shawky Gharieb setelah gagal memanggil Mohamed Salah dan Mohamed Elneny.

Baca: Tiada Nama Salah Dalam Skuad Mesir

Pertahanan tengah kelahiran negara matahari terbit ini juga tidak asing buat peminat saingan EPL. Beraksi bersama Southampton sejak tahun 2012, dia merupakan salah seorang pemain penting di bawah kendalian pengurus Mauricio Pochettino (2012-2014) dan Ronald Koeman (2014-2016).

Selain dikenali disebabkan beraksi di pentas EPL, Yoshida juga merupakan pemain skuad senior kebangsaan Jepun.  Ketika ini, dia telah berhijrah ke saingan Serie A bersama Sampdoria. Dengan Jepun menjadi tuan rumah bagi Sukan Olimpik pada tahun ini, Yoshida pastinya mahu menggunakan segala pengalaman yang ada untuk membantu pasukannya muncul juara di tanah air sendiri.

Penyerang Korea ini pernah turun menentang skuad Malaysia Bawah 23 Tahun (B-23) kendalian Datuk Ong Kim Swee semasa di temasya Sukan Asia 2018 yang lalu. Ketika itu, dia diturunkan sebagai penyerang dan digandingkan bersama Hwang Hee-chan untuk berdepan skuad Harimau Muda dalam saingan peringkat kumpulan. Ketika itu, pemain sensasi Tottenham Hotspur, Son Heung-min turut dimasukkan sebagai pemain gantian.

Nak dijadikan cerita, Harimau Muda berjaya menumpaskan Ui-jo dan rakan-rakannya namun seperti kita sedia maklum, skuad Korea ini muncul pemenang pingat emas di temasya tersebut. Kini, Ui-jo yang beraksi bersama Bordeaux dalam saingan Ligue 1 akan mengemudi pasukannya untuk memenangi pingat emas di Sukan Olimpik Tokyo 2020 pula.

Baca: Korea Senaraikan Sebahagian Skuad Yang Pernah Ditumpaskan Malaysia Tahun 2018

Bilakah kali terakhir anda melihat nama penyerang ini bermain bersama skuad kebangsaan Perancis? Untuk makluman anda, kali terakhir Andre-Pierre Gignac beraksi bersama skuad Les Bleus adalah pada tahun 2016.

Disebabkan temasya Sukan Olimpik ini bukanlah satu kejohanan yang termasuk dalam kalendar pertandingan FIFA, kelab-kelab tidak terikat untuk melepaskan pemain mereka bagi beraksi bersama skuad kebangsaan. Disebabkan kekangan tidak dapat memanggil pemain-pemain senior yang lain, Perancis menaruh harapan kepada Gignac yang kini beraksi di Liga Mexico untuk menggempur kubu lawan.

Baca: Perancis Senaraikan Penyerang Berusia 35 Tahun, Mbappe Disisihkan

Jikalau Gignac dilihat menyarung jersi Les Bleus kali terakhir pada tahun 2016, seorang lagi pemain lebihan umur yang dibawa oleh skuad Olimpik Perancis adalah Florian Thauvin yang kali terakhir dilihat bermain bersama skuad kebangsaan negaranya pada tahun 2017.

Bertambah menarik, Thauvin yang merupakan pemain sayap adalah rakan sepasukan kepada Gignac dalam pasukan Tigres UANL. Nampaknya Perancis akan mempertaruhkan gandingan dua pemain senior ini untuk mencuba meraih pingat emas dalam acara bola sepak lelaki buat kali kedua dalam sejarah mereka selepas memenangi pertama kali pada edisi 1984. Mampukah mereka? Sama-sama kita saksikan.

Barangkali pemain tengah atau sayap Sepanyol ini merupakan pemain lebihan umur yang termuda beraksi pada temasya Sukan Olimpik kali ini.

Asensio bukanlah satu nama yang akan bermula dalam kesebelasan utama Real Madrid secara automatik pada musim lalu. Namun, disebalik tidak banyak beraksi selama 90 minit atau sebagai pemain gantian sahaja, dia tetap berhasil merekodkan 48 penampilan dalam kesemua pertandingan baik domestik mahupun antarabangsa.

Dipanggil untuk menyertai skuad Olimpik, mampukah Asensio menjelmakan magisnya bersama-sama barisan pemain muda yang beraksi di pentas Euro baru-baru ini untuk merangkul pingat emas di Tokyo?

Baca: Sepanyol Bariskan Cabellos, Asensio, Merino Serta 6 Pemain Skuad Senior

Memperkenalkan pemain paling tua yang menyertai acara bola sepak lelaki di temasya Sukan Olimpik Tokyo 2020, Dani Alves! Bekas pertahanan Barcelona, Juventus dan Paris Saint-Germain ini menjadi taruhan skuad Olimpik Brazil untuk membimbing pemain-pemain muda mempertahankan pingat emas yang dimenangi mereka pada edisi Rio 2016.

Selain daripada misi untuk mempertahankan pingat emas, pertahanan kanan ini pastinya bermotivasi tinggi untuk menambahkan koleksi kemenangannya, memandangkan dia tidak menyertai skuad Olimpik Brazil pada lima tahun lalu. Untuk makluman semua, skuad Olimpik Brazil pada kali ini turut dibarisi dengan pemain-pemain muda yang sangat berbakat malahan berstatus wonderkid. Adakah Alves akan menjadi adunan sempurna untuk skuad ini sekali memenangi pingat emas? Mari kita saksikan.

Baca: Richarlison, Douglas, Martinelli & Dani Alves Perkuatkan Brazil B-23


Terbuka HYLO: Tze Yong, Kian Meng-Pei Jing Tersingkir Di Pusingan 32

Seramai tiga wakil negara turun beraksi dalam saingan hari pertama Terbuka HYLO yang berlangsung di Saarbrucken, Jerman, semalam. Namun begitu, dua daripadanya terpaksa akur tersingkir di peringkat awal iaitu Pusingan 32.

Perseorangan lelaki negara, Ng Tze Yong menjadi wakil negara pertama yang tersingkir daripada kejohanan ini apabila tumpas kepada pemain China yang menghuni ranking ke-32 dunia, Li Shi Feng.

Dalam pertarungan tersebut, Tze Yong tumpas secara “straight set” dengan pungutan mata 12-21 dan 14-21 dalam tempoh 47 minit permainan.

R32#CHN🇨🇳 Li Shi Feng def. #MAS🇲🇾 Ng Tze Yong 21-12 21-14

— BAM (@BA_Malaysia) November 1, 2022

Sementara itu, jejak langkah Tze Yong yang tersingkir awal ini turut diikuti oleh beregu campuran bebas (independent) yang diletakkan sebagai pilihan keempat kejohanan, Tan Kian Meng dan Lai Pei Jing.

Pasangan ini tersingkir daripada saingan Terbuka HYLO setelah tumpas “straight set” kepada beregu Taiwan yang berada di tangga ke-44 dunia, Ye Hong-we dan Lee Chia-hsin. Perlawanan ini tamat dengan skor 6-21 dan 13-21 dalam tempoh 19 minit sahaja.

HYLO Open 2022MS – Round of 3221 21 🇲🇾Daren LIEW🏅11 16 🇹🇭Sitthikom THAMMASIN

🕗 in 32 minutes https://t.co/sNhJvVlOKP

— BWFScore (@BWFScore) November 1, 2022

Disebalik tersingkirnya dua wakil negara ini, seorang lagi wakil iaitu perseorangan lelaki senior, Liew Daren berhasil merakamkan kemenangan sekaligus mara ke Pusingan 16.

Dalam pertarungan di Pusingan 32 semalam, pemain berusia 35 tahun ini berjaya meraih kemenangan ke atas perseorangan Thailand, Sitthikom Thammasin dengan skor 21-11 dan 21-16 dalam tempoh 32 minit permainan.

Saingan pada hari ini pula akan menyaksikan lima lagi wakil akan meneruskan aksi di Pusingan 32. Lima wakil itu ialah Tan Kian Meng-Tan Wee Kiong (beregu lelaki), Hoo Pang Ron-Toh Ee Wei, Goh Soon Huat-Shevon Lai (beregu campuran), Vivian Hoo-Lim Chiew Sien (beregu wanita) dan Goh Jin Wei (perseorangan wanita).

Featured Image: Badminton Association of Thailand


FA Negeri Minta Urus Skuad Piala Presiden & Belia Kerana ‘Kekurangan’ Aktiviti Untuk Dijalankan

Hasil mesyuarat yang dijalankan semalam, Persatuan Bola Sepak Malaysia (FAM) membenarkan skuad pembangunan bawah 21 tahun (B-21) dan bawah 19 tahun (B-19) atau lebih dikenali sebagai skuad Piala Presiden dan Piala Belia diuruskan oleh Persatuan Bola Sepak (FA) Negeri.

Menurut Timbalan Presiden FAM, Datuk Wira Mohd Yusoff Mahadi berkata keputusan tersebut dicapai setelah terdapat permintaan beberapa FA Negeri untuk menguruskan skuad pembangunan tersebut.

Antara alasan yang diberikan adalah FA Negeri kekurangan aktiviti bola sepak untuk dijalankan terutamanya selepas penswastaan kelab yang berlaku pada tahun lepas yang menyaksikan setiap pasukan yang bertanding dalam kancah Liga Malaysia perlu diuruskan oleh entiti Kelab Bola Sepak (FC).

Bagaimanapun, Yusoff menjelaskan, perkara tersebut perlu dibincangkan antara FA dan FC terlebih dahulu bagi mendapatkan persefahaman antara kedua-dua pihak.

“(Skuad) Piala Presiden dan Piala Belia ini di bawah tanggungjawab Kelab Bola Sepak (FC) kerana dia bersangkutan dengan perlesenan kelab (club licensing). Ini bermakna FC bertanggungjawab untuk mengadakan (pasukan) pembangunan dan ianya di bawah tanggungjawab FC.

“Tetapi kita buat keputusan dalam mesyuarat kerana kita melihat ada beberapa FA (Persatuan Bola Sepak) Negeri berminat untuk menguruskan (skuad) Piala Presiden dan Piala Belia ini kerana apabila pasukan utamanya telah diberi kepada FC mereka semua kurang aktiviti bola sepak untuk diuruskan.

“Jadi, mesyuarat tadi telah bersetuju untuk semua FA dan FC ini untuk berbincang (hal ini) mengikut kesesuaian negeri itu. Kalau ada persefahaman antara mereka, pengurusan (skuad) Piala Presiden dan Piala Belia ini boleh diserahkan kepada FA oleh FC tetapi masih (menjadi) tanggungjawab FC untuk tujuan club licensing (perlesenan kelab).” katanya dalam sidang media selepas Mesyuarat Jawatankuasa Eksekutif FAM Kali Ke-3 di Wisma FAM.

Pada masa yang sama, Yusoff turut mengumumkan saingan Piala Presiden dan Piala Belia akan kembali dilangsungkan pada tahun 2022 selepas terpaksa dibatalkan pada tahun 2020 dan 2021 ekoran pandemik Covid-19.

Difahamkan, sepak mula kejohanan Piala Presiden dan Piala Belia dijadualkan pada 24 dan 23 Februari 2022 masing-masing.

Featured Image: Football Association of Malaysia


Terbuka Indonesia: Juara Remaja Dunia Sekat Yew Sin-Ee Yi Ke Suku Akhir

Hasrat untuk melihat beregu lelaki No.2 tanah air, Ong Yew Sin dan Teo Ee Yi mengiringi sepasang lagi gandingan negara, Aaron Chia dan Soh Wooi Yik ke peringkat suku akhir Terbuka Indonesia 2023 nampaknya tidak kesampaian.

Ini selepas Yew Sin-Ee Yi yang kini menghuni ranking ketujuh dunia tumpas kepada pasangan tuan rumah yang pernah muncul juara di Kejohanan Remaja Dunia BWF 2019, Leo Rolly Carnando dan Daniel Marthin dalam aksi Pusingan 16, sebentar tadi.

Dalam pertemuan tersebut, Yew Sin-Ee Yi terpaksa akur tunduk kepada beregu No.10 dunia terbabit setelah tumpas secara “straight set” dengan skor 20-22 dan 17-21 dalam tempoh 42 minit permainan yang berlangsung di Gelanggang 1, Istora Gelora Bung Karno, Senayan.

Kapal Api Group Indonesia Open 2023MD – R16          🇮🇩Leo Rolly CARNANDO🏅22 21 🇮🇩Daniel MARTHIN🏅          🇲🇾ONG Yew Sin20 17 🇲🇾TEO Ee Yi

— BWFScore (@BWFScore) June 15, 2023

Untuk makluman, sebelum ini, Yew Sin-Ee Yi berhasil melakar dua kemenangan secara berturut-turut dalam dua pertemuan terakhir daripada tiga pertembungan secara keseluruhan menentang gandingan ini.

Pada masa yang sama, kekalahan ini turut menyebabkan Yew Sin-Ee Yi tidak dapat meneruskan konsistensi mara ke peringkat suku akhir setelah berjaya melakukan demikian ketika beraksi dalam saingan Terbuka Singapura dan Malaysia Masters, baru-baru ini.

Sementara itu, lawannya yang berhasil mara ke peringkat suku akhir akan menantikan cabaran samada daripada beregu Jepun merangkap pilihan ketiga kejohanan, Takuro Hoki dan Yugo Kobayashi atau pasangan Korea, Kang Min-hyuk dan Seo Seung-jae bagi merebut tiket ke peringkat separuh akhir.

Featured Image: Perodua Malaysia Masters 2023


Kerajaan Negeri Menawarkan Tanah Kepada Norizam Untuk Bina Pusat Latihan TRW

Kerajaan negeri Kelantan Darul Naim sedia menawarkan sebidang tanah di jajahan Tumpat kepada pemilik TRW Kelantan FC, Norizam Tukiman bagi membina pusat latihan baharu buat pasukan tersebut.

Keluasan tapak tanah yang ditawarkan kepada Norizam adalah sekitar 12 hektar menurut makluman oleh Pengerusi Jawatankuasa Belia, Sukan dan Badan Bukan Kerajaan (NGO), Wan Roslan Wan Hamat berdasarkan sebuah laporan akhbar tempatan.

“Esok kita akan dengar perbentangan dari pihak Kelantan FC yang diketuai oleh Norizam kepada pihak Majlis Daerah Tumpat (MDT).

“Kita sambut baik kesungguhan tinggi yang ditunjukkan oleh beliau dalam usaha mengangkat lagi nama pasukan Kelantan FC dalam saingan Liga Malaysia,” katanya seperti dipetik daripada Utusan Malaysia.

TRW Rancang Bina Pusat Latihan Berbumbung Dengan Bajet Tidak Melebihi RM10 Juta https://t.co/Zlil8TtOpY pic.twitter.com/pU1tvNgMPM

Baca: TRW Rancang Bina Pusat Latihan Berbumbung Dengan Bajet Tidak Melebihi RM10 Juta

Sebelum ini, Norizam yang merupakan usahawan tempatan mengumumkan mahu membina sebuah pusat latihan moden buat pasukan The Red Warriors dengan bajet di antara RM5 juta sehingga RM10 juta.

Antara fasiliti-fasiliti yang mahu disertakan oleh Norizam di pusat latihan tersebut adalah padang dengan piawaian Persekutuan Bola Sepak Antarabangsa (FIFA), dilengkapi dengan bumbung dan lampu limpah, bilik mandi, dewan makan dan sebagainya.

TRW Kelantan FC Bakal Bina Pusat Latihan Setanding JDT https://t.co/11C9FcgUEZ pic.twitter.com/CeHPGTRHrO

Baca: TRW Kelantan FC Bakal Bina Pusat Latihan Setanding JDT

Perancangan itu mahu dilakukannya untuk memastikan prestasi pemain-pemain pasukan berpangkalan di pantai timur itu lebih dinamik dan mantap.

Featured Image: TRW Kelantan FC


Piala Thomas: ‘Scratch Pair’ Aaron-Ee Yi Pastikan Malaysia Juara Kumpulan D

Skuad lelaki negara melakukan sedikit rombakan kecil terhadap barisan pemain yang dipertaruhkan untuk menghadapi pasukan Jepun dalam perlawanan terakhir peringkat Kumpulan D kejohanan Piala Thomas 2022.

Antara perubahan yang dilakukan adalah meletakkan beregu di ranking ke-13 dunia, Goh Sze Fei dan Nur Izzuddin sebagai taruhan beregu pertama manakala gandingan “scratch pair” Aaron Chia dan Teo Ee Yi selaku taruhan beregu kedua.

Sze Fei-Izzuddin yang diturunkan pada perlawanan kedua berhasil melakukan kejutan menumpaskan beregu No.4 dunia, Takuro Hoki dan Yugo Kobayashi sekaligus membolehkan Malaysia mendahului 2-0 pada ketika itu.

TotalEnergies BWF Thomas and Uber Cup Finals 2022

🇲🇾Aaron CHIA🏅22 21 🇲🇾Ee Yi TEO🏅20 17 🇯🇵Akira KOGA          🇯🇵Yuta WATANABE

🕗 in 50 minutes https://t.co/A8WOlv6vWB

— BWFScore (@BWFScore) May 11, 2022

Namun begitu, satu lagi kejutan yang dilakar oleh “scratch pair” Aaron-Ee Yi apabila turut berjaya mencipta kemenangan dengan menumpaskan gandingan “scratch pair” Jepun Akira Koga dan Yuta Watanabe.

Dalam pertarungan terbabit, Aaron-Ee Yi meraih kemenangan secara “straight set” dengan pungutan 22-20 dan 21-17 dalam tempoh masa 50 minit permainan.

Dengan kemenangan ini, Aaron-Ee Yi memberikan Malaysia mendahului 3-1 sekaligus mengesahkan skuad lelaki negara menjadi juara Kumpulan D dengan rekod tiga kemenangan bersih tanpa kalah.

Sementara itu, Malaysia perlu menghadapi satu lagi perlawanan melibatkan perseorangan ketiga. Malaysia mempertaruhkan Leong Jun Hao dan Jepun pula menurunkan Kenta Nishimoto.

Featured Image: Badminton Association of Malaysia


Piala AFF: Harimau Malaya Berpesta Gol Benam Laos Di SNBJ

Skuad Harimau Malaya memulakan kempen peringkat Kumpulan B bagi saingan Piala AFF Mitisibishi Electric 2022 dengan merekodkan kemenangan tipis 1-0 ke atas Myanmar.

Bagaimanapun, lain pula persembahannya pada perlawanan kedua yang berlangsung di laman sendiri, Stadium Nasional Bukit Jalil (SNBJ) ketika menentang Laos, hari ini.

Skuad bimbingan Kim Pan-gon bukan sahaja mengekalkan rententan kemenangan bahkan turut berpesta gol dengan melakar keputusan 5-0 ke atas skuad yang menghuni ranking ke-187 dunia itu.

Jaringan pertama Malaysia dibuka oleh pemain yang mengesahkan mendapat kerakyatan Malaysia pada 16 September lalu, Sergio Aguero pada babak pertama atau lebih spesifiknya, minit 29’. Permainan babak pertama berakhir dengan Malaysia mendahului 1-0.

🇲🇾 Malaysia 5⃣-0⃣ Laos 🇱🇦

A ⭐⭐⭐⭐⭐ performance from Harimau Malaya 👏#AFFMitsubishiElectricCup2022 | #BeTheGameChanger pic.twitter.com/TtJHgz99lH

— AFF Mitsubishi Electric Cup (@affmecup) December 24, 2022

Namun begitu, babak kedua Harimau Malaya bertambah ghairah menyerang dan pemain sedang berada di kemuncak prestasi, Faisal Halim berjaya menambah 2 gol menerusi tandukan pada minit 65’ dan 68’ permainan.

Tidak cukup dengan tiga jaringan itu, penyerang muda yang masuk sebagai pemain gantian dan berhasil mencipta debut bersama skuad Harimau Malaya, Muhammad Haqimi Azim menambahkan lagi luka buat Laos dengan merembat masuk bola ke dalam gawang melepasi penjaga gol lawan, pada minit 77’.

Kemudiannya, seorang lagi pemain gantian, Stuart Wilkin tidak ketinggalan untuk menambahkan garam ke atas luka itu apabila menjaringkan gol kelima perlawanan pada minit 87’.

Kedudukan 5-0 itu kekal sehingga pengadil perlawanan dari Arab Saudi, Majed Mohammed Alshamrani meniup wisel menamatkan permainan.

Dengan kemenangan ini, Malaysia berhasil mengumpul 6 mata daripada 2 perlawanan dan kini menghuni saingan Kumpulan B buat seketika. Perlawanan seterusnya, Malaysia akan bertemu Vietnam pada 27 Disember (Selasa) kelak di Hanoi.

Featured Image: Football Association of Malaysia


Lagi Pemain Skuad Kebangsaan Thailand, Supachok Sarachat Diikat Kelab J-League

Seorang lagi pemain skuad kebangsaan negara jiran tetangga, Thailand akan mewarnai saingan tertinggi bola sepak negara matahari terbit, J-League pada musim ini.

Ini selepas salah sebuah kelab yang beraksi dalam kancah tersebut, Consodole Sapporo disahkan mendapatkan khidmat pemain tengah menyerang Buriram United, Supachok Sarachat secara pinjaman selama enam bulan.

Perkara tersebut dimaklumkan oleh pihak Buriram United sendiri menerusi satu hantaran di pelbagai platform media sosialnya, semalam.

🤝 DONE DEAL! Supachok Sarachat joins Consadole on loan. ⚡🦉

Buriram United and Hokkaido Consadole Sapporo have agreed on a six-month loan deal for attacking midfielder Supachok Sarachat. The agreement also includes a six-month loan extension and a permanent transfer clause. pic.twitter.com/rMCiUQLRcS

— Thai League Central (@TL_Central) May 11, 2022

Difahamkan, penyertaan pemain berusia 23 tahun itu bersama pasukan yang sedang menghuni tangga kesembilan liga pada ketika ini turut disertakan dengan klausa lanjutan tempoh pinjam dan perpindahan secara tetap.

Untuk rekod, Supachok telah tampil sebanyak 195 kali dalam pelbagai kejohanan bersama skuad Thunder Castle. Dia turut merekodkan 43 gol serta 21 “assist” bersama Buriram United.

Selain itu, Supachok juga mempunyai pengalaman beraksi di pentas elit asia, Liga Juara-Juara AFC (ACL) dengan rekod sebanyak 16 penampilan.

Sementara itu, penyertaan Supachok ini menjadikan dua pemain Thailand beraksi dalam saingan J-League pada musim ini. Seorang lagi pemain yang sedang beraksi dalam kancah yang sama ialah Chanatip Songkrasin atau dikenali sebagai “Messi Jay” bersama Kawasaki Frontale.


Paralimpik 2020: ‘Unbeaten’ Liek Hou Tempah Tiket Separuh Akhir Badminton SU5

Atlet para negara, Cheah Liek Hou menempah tiket ke separuh akhir acara badminton (kategori SU5) dengan bergaya setelah merekodkan tiga kemenangan berturut-turut pada peringkat Kumpulan B, Sukan Paralimpik Tokyo 2020.

Atlet berusia 33 tahun ini berjaya meletakkan diri dalam kalangan empat pemain terbaik selepas menumpaskan wakil Jepun, Taiyo Imai secara dua ‘straight set’ 21-19 dan 21-12 di Stadium Kebangsaan Yoyogi, tengah hari tadi.

Dua perlawanan sebelum ini, Liek Hou cemerlang menumpaskan wakil Mesir, Ahmed Eldakror 21-3 dan 21-2 serta pemain Chinese Taipei, Fang Jen Yu 21-3 dan 21-9.

Di peringkat separuh akhir, hasil undian menyaksikan Liek Hou yang mendapat ‘tunjuk ajar’ bekas jaguh badminton negara, Rashid Sidek bakal berhadapan sekali lagi dengan wakil Chinese Taipei, Jen Yu.

Saingan separuh akhir dan perlawanan akhir yang menentukan pingat dijadualkan berlangsung pada hari esok (Sabtu, 4 September).

Untuk makluman semua, Liek Hou yang merupakan salah seorang prospek pingat emas pada temasya kali ini merupakan juara dunia sebanyak enam kali.

Featured Image: Majlis Sukan Negara


Sabah Tidak Mahu Terburu-Buru Dapatkan Penyerang Import

Skuad berpangkalan di kepulauan Borneo, Sabah FC tidak mahu terburu-buru untuk mendapatkan penyerang import bagi mengharungi saingan Liga Malaysia dan Piala AFC 2023.

Awal Disember lalu, skuad berjulukan The Rhinos ini bertindak melepaskan khidmat penyerang importnya, Jose Embalo yang menyertai Sabah pada pertengahan musim.

Ketua jurulatih Sabah FC, Datuk Ong Kim Swee menegaskan mahu mengambil pendekatan berhati-hati dalam mencari pemain yang akan mengisi kekosongan ditinggalkan oleh Embalo itu.

Walaupun belum mengikat sebarang penyerang import, Sabah telah pun memuktamadkan kemasukan khidmat penyerang kacukan skuad kebangsaan, Darren Lok merangkap penjaring terbanyak tempatan bagi saingan Liga Super untuk memperkukuhkan barisan serangannya.

Lets make it official, @darrenlok14 is a 🦏!!! Welcome to the family Darren!#sabahmajujaya #bangunlahbersatusemua pic.twitter.com/GPxbahpmeB

— Sabah FC Official (@SabahFCofficial) December 1, 2022

“Sudah tentu, mana-mana pasukan inginkan penyerang berkaliber dalam pasukan tetapi musim lalu, semua orang boleh melihat kemampuan Sabah berada dalam kalangan empat pasukan teratas yang paling banyak menjaringkan gol.

“Bagaimanapun, bagi menghadapi musim baharu ini, kami sudah tentu mahu penyerang yang sempurna bagi menguatkan lagi aspek serangan namun saya tidak akan buat keputusan terburu-buru ekoran pintu pendaftaran masih berbaki dua bulan.

“Buat masa ini, kehadiran Darren sekurang-kurangnya sudah memberikan petanda yang positif kerana dia telah bergelar penjaring tempatan terbanyak Liga Super musim lalu dan diharapkan mampu meneruskan dengan apa yang dia lakukan sebelum ini,” katanya.

Sebagai rekod, Embalo hanya beraksi bersama Sabah sekitar enam bulan sahaja. Sepanjang tempoh itu, penyerang kelahiran Portugal yang memiliki pasport Guinea-Bissau sempat merekodkan 9 penampilan disamping menjaringkan satu gol.

Sebelum kedatangan Embalo, Sabah menggunakan khidmat penyerang import kelahiran Brazil, Neto Pessoa yang mana turut tidak memberikan impak yang memberansangkan buat Sabah.

Featured Image: Sabah Football Club


Penyerang Congo Kelahiran Perancis, Kevin Koubemba Sertai Pasukan Juara Piala Malaysia

Penyerap skuad kebangsaan Congo kelahiran Perancis, Kevin Koubemba menjadi pemain import terbaru menyertai pasukan Juara Piala Malaysia 2021, Kuala Lumpur City FC (KL City).

Pemain yang bakal menjengah usia 29 tahun dan berketinggian 1.92 meter (m) ini diperkenalkan sebagai pemain baharu KL City menerusi makluman di pelbagai platform media sosial milik kelab itu, semalam.

He came, he saw and he’s ready to conquer! 🔥#KLCityFC #PrideofKL #morethanaclub pic.twitter.com/MbJvHOut0q

Untuk makluman semua, Kevin memulakan karier bola sepaknya di Perancis bersama Amiens SC sebelum berhijrah ke salah sebuah gergasi Ligue 1, LOSC Lille.

Selepas sekitar empat musim di sana, Kevin meninggalkan Perancis dan berkelana di beberapa buah pasukan di eropah seperti Sint-Truiden (Belgium), CSKA-Sofia (Rusia), FK Sabail, Sabah FK (Azerbaijan) dan KF Teuta (Albania).

Sebagai makluman tambahan, Kevin adalah pemain yang versatil terutamanya di bahagian serangan. Selain penyerang tengah, dia mampu beraksi di posisi penyerang sayap kanan dan kiri serta sebagai pemain tengah.

Berdasarkan rekod daripada portal informasi bola sepak antarabangsa, Transfermarkt, Kevin telah membuat 185 penampilan secara keseluruhan bersama pasukan-pasukan yang dinyatakan di atas. Daripada segi statistik jaringannya, Kevin hanya menjaringkan 26 gol sehingga kini.

Dijangka, Kevin bakal menjadi taruhan utama skuad kendalian Bojan Hodak di bahagian serangan bergandingan bersama Romel Morales untuk mengharungi saingan Liga Malaysia dan Piala AFC pada musim ini.


Kejohanan Olahraga Eropah: Marcell Jacobs Muncul Juara 100m Dengan Catatan Masa 9.95s

Pemenang emas Sukan Olimpik Tokyo 2020, Lamont Marcell Jacobs menamatkan acara pecut 100 meter (m) di Kejohanan Olahraga Eropah 2022 selaku juara.

Pelari berusia 27 tahun dari Itali ini muncul juara apabila dia berjaya menamatkan larian dengan catatan masa 9.95 saat (s) mengatasi pencabar terdekatnya,pelari British, Zharnel Hughes yang merekodkan masa larian 9.99s.

King of the sprints! 👌

Marcell Jacobs 🇮🇹 is crowned European 100m champion in #Munich2022 in an equal championship record of 9.95. 👑

📺 Watch the race in full again at https://t.co/kyOqNg3jca#BackToTheRoofs

— European Athletics (@EuroAthletics) August 16, 2022

Manakala tempat ketiga pula menjadi milik Jeremiah Azu juga dari British dengan catatan masa 10.13s.

Untuk makluman semua, masa larian 9.95s yang dicatat oleh Marcell dalam larian ini menyamai rekod terbaik kejohanan yang dilakukan oleh Zharnel pada Kejohanan Olahraga Eropah 2018 yang lalu.

Bulan lalu, Marcell tidak beraksi di pusingan akhir acara 100m di Kejohanan Olahraga Dunia apabila terpaksa menarik diri di peringkat separuh akhir ekoran risau mendapat kecederaan yang lebih serius.


Astro Siar Kesemua 64 Perlawanan Piala Dunia Qatar 2022

Kesemua 64 perlawanan di kejohanan Piala Dunia FIFA Qatar 2022 akan dapat disaksikan secara langsung oleh pelanggan Pek Sukan Astro bermula 21 November kelak.

Daripada 64 perlawanan tersebut, 37 daripadanya adalah eksklusif menerusi tiga saluran khusus di Astro – dua saluran HD serta satu saluran UHD.

Antara perlawanan peringkat kumpulan yang akan disiarkan secara eksklusif adalah Belanda vs Senegal, England va Wales dan Republik Korea vs Portugal.

Baca: RTM Siar 41 Perlawanan Piala Dunia 2022 Qatar Secara Percuma

Menerusi tontonan saingan Piala Dunia di Astro, dengan mengaktifkan ciri Play from Start, penonton dapat menonton semula saat-saat awal perlawanan sekiranya terlepas.

Selain itu, Astro turut dilengkapi dengan ciri Cloud Record. Dengan ciri ini, peminat yang tidak mampu berjaga untuk menonton perlawanan jam 3 pagi boleh aktifkan ciri ini dan tontonnya sebaiknya anda terjaga.

Antara lain, Astro menerusi platform penstriman, Astro GO turut membolehkan anda menonton perlawanan menerusi telefon pintar apabila tidak berada di rumah.

Ia juga memiliki Mod Interaktif yang membolehkan penonton melihat statistik pasukan semasa perlawanan sedang berlangsung.

Dimaklumkan, Astro akan membawakan barisan legenda bola sepak yang menarik ke studionya untuk menyampaikan pengetahuan bola sepak semasa berlangsungnya kejohanan itu nanti.


Sukan SEA: Thailand Kekal Mendahului, Beregu Ranking 196 Kejutkan Wei Chong-Kai Wun

Skuad jiran tetangga, Thailand kekal mendahului Malaysia dengan skor 2-0 selepas memenangi pertarungan kedua dalam perlawanan akhir acara badminton berpasukan lelaki di temasya Sukan SEA 2021.

Skor itu digapai oleh Thailand setelah taruhan beregu pertamanya (MD1), Chaloempon Charoenkitamorn-Nanthakarn Yordphaisong yang berada di ranking ke-196 berhasil mengejutkan Man Wei Chong-Tee Kai Wun, sebentar tadi.

RESULTS: #SEAGames2021 FINALS (Men’s Team)

Chaloempon Charoenkitamorn- Nanthakarn Yordpaisong def. Tee Kai Wun-Man Wei Chong 22-20 22-20#DemiMalaysia#BadmintonMalaysia pic.twitter.com/7em2VM5Zbf

— BAM (@BA_Malaysia) May 18, 2022

Bertambah mengejutkan, Chaloempon-Nanthakarn menumpaskan beregu negara yang berada di ranking lebih tinggi daripada mereka, ranking ke-34 dunia, secara “straight set” dengan skor 20-22 dan 20-22.

Untuk makluman semua, kedua-dua beregu ini belum pernah berentap di dalam mana-mana kejohanan antarabangsa sebelum ini.

Pertembungan merebut pingat emas bagi acara ini belum tamat lagi. Pertarungan ketiga diteruskan dengan Malaysia mempertaruhkan Lee Shun Yang (ranking ke-276) dan Thailand, Khosit Phetpradab (ranking ke-45) sebagai perseorangan kedua (MS2) masing-masing.

Featured Image: Badminton Association of Malaysia


Mampukah Tan Cheng Hoe Tamatkan ‘Badi’ Selangor Terhadap Terengganu?

Perlantikan Tan Cheng Hoe sebagai ketua jurulatih baharu buat Selangor FC nampaknya membuahkan satu keputusan yang positif setakat ini.

Biarpun belum genap dua bulan Cheng Hoe bersama, beliau telah berhasil membimbing skuad berjulukan Gergasi Merah ini mara ke peringkat separuh akhir Piala Malaysia 2022.

Selangor merakamkan kemaraan itu hasil daripada menundukkan Negeri Sembilan FC dengan agregat 4-2 selepas menamatkan aksi timbal balik suku akhir di Stadium Tuanku Abdul Rahman, Paroi, dengan keputusan 2-2, sebentar tadi.

Sebelum itu, perlawanan pertama suku akhir yang berlangsung di Stadium Majlis Bandaraya Petaling Jaya (MBPJ) pada 6 November lalu, Selangor berhasil mencatatkan kemenangan 2-0.

📹 HIGHLIGHTS: @nsfc1923 2-2 @selangorfc

Negeri Sembilan bangkit dua kali untuk keputusan seri namun Selangor menempah slot ke peringkat separuh akhir dengan agregat 4-2.#TMPialaMalaysia2022 pic.twitter.com/eH8PTwoWf0

— #LigaMalaysia2022 (@MFL_MY) November 12, 2022

Namun begitu, menanti mereka di peringkat separuh akhir kelak adalah Terengganu FC kendalian Nafuzi Zain yang sedang dalam momentum terbaiknya – tidak merekodkan sebarang kekalahan sejak pertengahan September lalu.

Mereka mara selepas menyingkirkan juara bertahan, Kuala Lumpur City FC (KL City) menerusi agregat 4-1 di peringkat suku akhir.

Bukan sahaja berada dalam momentum terbaik, Selangor sejak tiga tahun lalu mempunyai ‘badi’ – gagal meraih sebarang kemenangan apabila bertemu Terengganu.

Bagi tahun ini sahaja, Selangor tumpas dalam kedua-dua perlawanan Liga Super, tewas dalam satu aksi perlawanan persahabatan serta seri ketika perlawanan separuh akhir Piala FA.

Untuk makluman semua, kedua-dua pasukan ini dijadualkan berentap pada 16 November (Rabu) bagi aksi separuh akhir pertama di Stadium MBPJ. Manakala 21 November pula menjadi tarikh bagi aksi timbal balik di Stadium SMAZA, Gong Badak.


Pulau Pinang ‘Tempah Tiket’ ke Liga Super 2021

Kelab berpangkalan di utara semenanjung tanah air, Pulau Pinang berjaya mengesahkan tempat ke saingan Liga Super 2021 secara matematik setelah mengumpul 20 mata daripada 8 perlawanan Liga Premier musim ini.

Kejayaan itu diraih setelah menumpaskan pencabar terdekat iaitu Kuala Lumpur dengan keputusan 2-1 dalam aksi ke-8 Liga Premier pada sabtu lalu di Stadium Bandaraya.

Berdasarkan kiraan mata, sekiranya skuad Harimau Kumbang tewas dalam baki 3 perlawanan selepas ini dan mengandaikan semua pasukan mencatatkan kemenangan, hanya pasukan simpanan iaitu JDT II dan TFC II yang dapat mengatasi mereka dengan kutipan 23 mata dan 22 mata masing-masing.

Namun seperti kita sedia maklum, pasukan simpanan tidak akan mendapat promosi ke saingan Liga Super walaupun mereka merankul juara Liga Premier sekalipun. Ia sekaligus mengesahkan kenaikan pangkat Pulau Pinang ke saingan bola utama negara bagi musim depan.

📊 KEDUDUKAN LIGA PREMIER – PUSINGAN LP8#LigaPremier2020 pic.twitter.com/fXvgEtvRXN

Tinjauan kami di ruangan komen mendapati ramai peminat dan penyokong tempatan mengucapkan tahniah atas kejayaan yang dikecapi oleh pasukan kendalian Manzoor Azwira itu.

“Seperti yang dijangkakan, seperti yang diidamkan, seperti yang diharapkan, Pulau Pinang membuktikannya. Tahniah pemain dan jurulatih.” tulis Khaizaar Umar.

“Selamat kembali ke liga yang layak untukmu Pulau Pinang. Terbaik. Syok ada Pulau Pinang (dalam) Liga Super.” tulis seorang yang mengakui sebagai penyokong Pahang.

Untuk rekod, kali terakhir Pulau Pinang beraksi dalam saingan Liga Super adalah pada tahun 2017. Pada musim itu, Pulau Pinang menamatkan kedudukan di tempat tercorot liga sekaligus diturunkan pangkat ke saingan Liga Premier.


Harimau Malaya Berada Di Ranking Ke-150 Dunia Selepas Tumpas Kepada Bahrain

Skuad bola sepak kebangsaan, Harimau Malaya kini berada di ranking ke-150 dunia selepas tumpas kepada Bahrain dalam perlawanan kedua peringkat Kumpulan E dalam pusingan akhir Kelayakan Piala Asia 2023, semalam.

Kedudukan tidak rasmi itu dikongsikan oleh sebuah akaun laman sosial yang memberikan perkembangan terkini mengenai ranking pasukan bola sepak negara-negara asia, Footy Rankings.

Kekalahan 1-2 Malaysia di tangan Bahrain telah menolak sebanyak 7.64 daripada 1056.32 mata yang terkumpul sebelum ini. Penolakan mata itu menjadikan Malaysia kendalian Kim Pan-gon berada di ranking ke-150 dunia pada ketika ini.

Here is the FIFA Rankings update after matchday 2 of Asian Cup Qualifiers Final Round

*Rank changes may be different from yesterday's tweets after calculating results from other continents#FIFARankings #AsianCup2023 #ACQ2023 pic.twitter.com/46x150k1we

— Footy Rankings (@FootyRankings) June 12, 2022

Untuk makluman semua, kiraan ini dibuat selepas tamatnya kesemua perlawanan kedua melibatkan enam kumpulan yang mengambil bahagian dalam pusingan akhir Kelayakan Piala Asia 2023.

Sebelum itu, Malaysia berhasil melonjak ke ranking ke-146 dunia selepas menumpaskan negara dari rantau asia tengah, Turkmenistan pada perlawanan pertama peringkat Kumpulan E, Rabu lalu.

Sebagai tambahan, laman rasmi Persekutuan Persatuan Bola Sepak Antarabangsa (FIFA) masih memaparkan kedudukan skuad Harimau Malaya di ranking ke-154 dunia pada saat ini.

Badan induk bola sepak dunia ini akan melakukan kemaskini terhadap ranking ini secara rasmi pada 23 Jun kelak.

Featured Image: Football Association of Malaysia


Terbuka India: Soong Joo Ven Mudah Atasi Chirag Sen Di Pusingan 32

Pemain perseorangan bebas (independent) negara, Soong Joo Ven menampilkan persembahan yang cukup cemerlang di kejohanan Terbuka India 2022, hari ini.

Joo Ven yang menghuni ranking 70 dunia dengan mudah menumpaskan lawannya, pemain India, Chirag Sen yang berada di ranking 98 dunia secara ‘straight set’.

YONEX-SUNRISE India Open 2022MS – Round of 3221 21 🇲🇾Joo Ven SOONG🏅 8   7  🇮🇳Chirag SEN🕗 in 28 minutes https://t.co/MIc4Au3NvF

Pemain berusia 26 tahun ini mencapai kemenangan dengan keputusan 21-8 dan 21-7 dalam tempoh masa 28 minit sekaligus menempah tiket ke Pusingan 16.

Sementara itu, menanti Joo Ven di Pusingan 16 samada pemain Singapura merangkap juara dunia 2021, Loh Kean Yew atau pemain Kanada, Xiaodong Sheng yang berada di ranking 69 dunia.

Featured Image: Badminton Association of Malaysia


Ranking BWF: Lee Zii Jia Kekal Dalam Kelompok 10 Terbaik Dunia

Kedudukan pemain badminton perseorangan lelaki No.1 tanah air, Lee Zii Jia dalam Ranking Dunia BWF tidak mengalami sebarang perubahan biarpun tersingkir di peringkat Pusingan 16 saingan Malaysia Masters pada minggu lepas.

Kemaskini oleh Persekutuan Badminton Dunia (BWF) pada hari ini menyaksikan pemain berusia 25 tahun terbabit kekal di tangga kesepuluh dunia dengan kutipan 59,876 mata – meningkat sebanyak 600 mata berbanding minggu lalu.

Bukan itu sahaja, peningkatan mata itu juga membolehkan Zii Jia menjarakkan diri sebanyak 1,459 mata dengan penghuni ranking ke-11 dunia dari Jepun, Kenta Nishimoto pada minggu ini.

Bagaimanapun, Zii Jia boleh terkeluar daripada kelompok sepuluh terbaik dunia tersebut sekiranya Li Shi Feng dan Lu Guang Zu yang menghuni tangga ke-12 dan ke-13 dunia masing-masing mara jauh dalam saingan Terbuka Thailand – Jelajah Dunia BWF bertaraf Super 500 – pada minggu ini.

Sementara itu, lain pula kisahnya melibatkan perseorangan lelaki No.2 tanah air, Ng Tze Yong apabila dilihat mengalami penurunan dalam kedudukan Ranking Dunia BWF.

Pemain yang baru sahaja menginjak usia 23 tahun ini mencatatkan penurunan tiga anak tangga selepas mengumpul 42,870 mata sekaligus menghuni kedudukan ke-24 dunia pada minggu ini.

Featured Image: Perodua Malaysia Masters 2023


Terbuka Thailand: Beregu No.8 Indonesia Singkir Pang Ron-Mei Xing Di Peringkat Kelayakan

Beregu campuran negara, Hoo Pang Ron dan Teoh Mei Xing bukan sahaja gagal layak ke babak undian utama (main draw) bahkan sekadar beraksi satu perlawanan sahaja di peringkat kelayakan dalam saingan Terbuka Thailand 2023.

Ini gara-gara Pang Ron-Mei Xing terpaksa akur tumpas kepada beregu No.8 Indonesia, Adnan Maulana dan Nita Violina Marwah dalam pertarungan di Pusingan 16 peringkat kelayakan bagi kejohanan Jelajah Dunia BWF bertaraf Super 500 terbabit.

Dalam pertarungan tersebut, gandingan negara yang menghuni ranking ke-51 dunia itu tumpas secara “straight set” dengan skor 14-21 dan 16-21 dalam tempoh masa sekitar setengah jam bertempat di Stadium Tertutup Huamark, sebentar tadi.

TOYOTA GAZOO RACING Thailand Open 2023XD – Qual. R16          🇮🇩Adnan MAULANA🏅21 21 🇮🇩Nita Violina MARWAH🏅          🇲🇾HOO Pang Ron14 16 🇲🇾TEOH Mei Xing

— BWFScore (@BWFScore) May 30, 2023

Sebagai rekod, terkandas di peringkat kelayakan dalam saingan Jelajah Dunia BWF pada hari ini merupakan prestasi terburuk pernah dilakar Pang Ron-Mei Xing sejak bergandingan semula pada Disember tahun lalu.

Manakala pencapaian terbaik mereka pula adalah muncul naib juara dalam Cabaran Antarabangsa Iran Fajr yang berlangsung antara penghujung Januari hingga awal Februari lalu.

Sementara itu, Pang Ron-Mei Xing akan berehat seketika sehingga hujung minggu ini sebelum menyertai Cabaran Antarabangsa Maldives – kejohanan Gred 3 BWF – yang akan bermula 5 Jun kelak.


Skuad The Cats ‘Kitar Semula’ Bekas Pemain Kedah, PJ City

Kuching City FC mengambil langkah drastik menjelang jendela perpindahan kedua Liga Malaysia (Liga-M) dengan membawa masuk tiga muka baharu iaitu Bruno Araujo, Dechi Marcel dan Pedro Henrique.

Pengumuman tersebut hadir menerusi perkongsian di media sosial kelab secara berasingan seolah-olah memberi nafas baharu buat skuad kendalian Irfan Bakti yang kini berada di tangga ke-12 liga.

Sebelum ini, jurulatih veteran berusia 72 tahun itu berang dengan prestasi yang ditunjukkan pemain import mereka terutamanya penyerang utama, Abu Kamara selepas tidak menunjukkan persembahan yang memberangsangkan.

Laruk ajak Marcel!#kamekkuchingcity #iamkuchingcity pic.twitter.com/ARjH0BOOOv

— Kuching City F.C. (@OfficialKCFC) June 15, 2023

Bruno Araujo dan Pedro Henrique merupakan rakan sepasukan di Persikabo 1973, kelab yang beraksi dalam Liga 1 Indonesia. Dechi Marcel pula ‘berehat’ panjang tanpa sebarang kelab selepas dilepaskan Kedah Darul Aman FC (Kedah).

Selain Bruno, Pedro dan Dechi sudah arif dengan tahap bola sepak tertinggi di Malaysia. Penyerang Timor Leste berdarah Brazil itu pernah menyarung jersi PJ City sebelum beraksi bersama Sri Pahang FC.

Dechi Marcel pula pernah mewakili beberapa kelab di Malaysia sejak berhijrah ke Malaysia pada 2018 untuk menyertai UiTM FC di Liga Perdana sebelum menyertai Terengganu dan Kedah bagi musim 2021 dan 2022 masing-masing.

Untuk makluman, ketiga-tiga pemain tersebut boleh didaftarkan pada jendela perpindahan kedua Liga-M yang bermula dari 5 Julai 2023 (Rabu) sehingga 1 Ogos 2023 (Selasa).

Featured Image: Kuching City FC


Kelab EPL Henti Papar Syarikat Judi Pada Jersi Perlawanan Bermula Hujung 2025-26

Kelab-kelab Liga Perdana Inggeris (EPL) tidak akan memaparkan penajaan daripada syarikat judi pada bahagian hadapan jersi perlawanan bermula penghujung musim 2025-26.

Perkara ini dimaklumkan secara rasmi oleh EPL setelah kesemua kelab yang bertanding bersetuju secara kolektif untuk menarik balik penajaan syarikat judi pada bahagian hadapan jersi perlawanan, semalam.

Difahamkan, pendekatan secara sukarela ini dilakukan sebagai usaha untuk mengurangkan iklan perjudian.

A post shared by Classic Football Shirts (@classicfootballshirts)

Ketika ini, sebanyak lapan daripada 20 kelab EPL memaparkan penajaan syarikat judi pada bahagian hadapan jersi perlawanan masing-masing iaitu West Ham United, Southampton, Newcastle United, Leeds United, Fulham, Everton, Brentford dan Bournemouth.

Sementara itu, penguatkuasaan ini dilakukan bermula penghujung 2025-26 bagi membolehkan kelab-kelab mempunyai tempoh peralihan selain tidak dikenakan penalti kerana memendekkan penajaan sedia ada.

Untuk pengetahuan, penajaan syarikat perjudian di hadapan jersi bola sepak sudah tidak dibenarkan di Itali serta Sepanyol.

Premier League clubs have today collectively agreed to withdraw gambling sponsorship from the front of clubs’ matchday shirts, becoming the first sports league in the UK to take such a measure voluntarily in order to reduce gambling advertising

— Premier League (@premierleague) April 13, 2023


Liga Malaysia Boleh Ditonton Peminat Rantau ASEAN Menerusi RTM Klik

Para peminat bola sepak tempatan di luar negara namun berada di dalam rantau asia tenggara (ASEAN) masih boleh menikmati perlawanan-perlawanan bola sepak Liga Malaysia yang disiarkan secara langsung menerusi aplikasi penstriman milik Radio Televisyen Malaysia (RTM) iaitu RTM Klik.

Bagaimanapun, pengguna dari luar rantau ASEAN tidak akan dapat menonton aksi bola sepak tempatan yang disiarkan menerusi aplikasi penstriman terbabit kerana terdapat sekatan geografi (geo-block).

Menteri Belia dan Sukan, YB Fahmi Fadzil mengungkapkan perkara berkenaan ketika berucap dalam Majlis Pelancaran RTM Sebagai Rakan Penyiar Liga Malaysia 2023 di Angkasapuri, semalam.

“RTM akan menyiarkan sebanyak 75 perlawanan secara siaran langsung melalui saluran TV2, Okey dan Sukan RTM. Penstriman langsung juga turut disediakan di aplikasi RTM Klik.”

“Cuma sebagai peringatan, bagi warga Malaysia yang mungkin (terdiri daripada) pelajar-pelajar atau yang tinggal di luar ASEAN, pada waktu ini terdapat geo-block yang mana hanya bagi mereka (yang berada) dalam lingkungan ASEAN boleh menonton RTM Klik.”

“Tapi mungkin kita akan teliti sekiranya ada apa-apa boleh kita bantu sebab anak-anak muda, mahasiswa yang belajar di Amerika Syarikat dan sebagainya, mereka pun ingin tonton.

“Jadi, ini antara perkara yang akan kita bincangkan.” katanya yang juga merupakan Ahli Parlimen Lembah Pantai.

Di dalam majlis itu juga, perincian mengenai siaran langsung perlawanan-perlawanan Liga Malaysia dikongsikan kepada umum. Stesen televisyen milik kerajaan itu akan menyiarkan 53 perlawanan Liga Super, 8 perlawanan Piala FA dan 14 perlawanan Piala Malaysia.

Fahmi menegaskan, bertepatan dengan slogan “Sukan Untuk Semua”, sukan kegemaran dan kesayangan rakyat Malaysia ini mestilah boleh ditonton secara percuma oleh semua lapisan masyarakat.


Ranking BWF: Naib Juara Cabaran Wales, Wei Chong-Kai Wun Hampiri Kelompok 60 Dunia

Biarpun muncul selaku naib juara di Cabaran Antarabangsa Wales 2021, pasangan beregu lelaki muda negara, Man Wei Chong dan Tee Kai Wun tetap meraih impak yang positif dalam kedudukan ranking dunia mereka.

Kemaskini terbaru oleh Persekutuan Badminton Dunia (BWF) memperlihatkan pasangan yang berusia 22 dan 21 tahun masing-masing mencatatkan peningkatan sebanyak tujuh anak tangga.

Ini sekaligus meletakkan mereka menghampiri kelompok 60 pasangan beregu lelaki terbaik dunia dengan menduduki ranking ke-62 pada minggu ke-49.

Sementara itu, satu lagi pasangan muda negara iaitu Wan Muhammad Arif Wan Junaidi dan Muhammad Haikal Nazri turut mencatatkan peningkatan satu anak menjadikan mereka menduduki tangga ke-101 dalam kemaskini ranking dunia terbaru ini.

Selain itu, tiada pergerakan ranking melibatkan beregu-beregu senior seperti Aaron Chia-Soh Wooi Yik, Ong Yew Sin-Teo Ee Yi, Goh V Shem-Tan Wee Kiong dan Goh Sze Fei-Nur Izzuddin.

Kesemua mereka kekal di tangga ke-7, ke-12, ke-14 dan ke-18 sepertimana pada minggu lalu.


Terengganu Telah Memulakan Langkah Awal Untuk Menaturalisasikan Bek Tengah Montenegro

Skuad Liga Super, Terengganu FC telah memulakan langkah awal untuk menaturalisasikan pertahanan tengah kelahiran Montenegro, Argzim Redzovic.

Pertahanan berusia 29 tahun ini ditandatangani oleh pasukan berpangkalan di pantai timur pada tahun 2020.

Dia kini merupakan pemain skuad simpanan, Terengganu II yang beraksi dalam saingan Liga Premier dan bakal genap tempoh lima tahunnya beraksi di Malaysia pada tahun hadapan.

Walaupun khidmatnya digunakan dalam saingan Liga Premier, namun, sekiranya berlaku kecederaan melibatkan pertahanan import skuad utama, Argzim akan dipanggil oleh ketua jurulatih, Nafuzi Zain untuk mengisi kekosongan tersebut bagi beraksi dalam saingan Liga Super.

Baca: 9 Pemain Import Liga Malaysia Yang Boleh Dinaturalisasikan Pada Tahun 2021

Perancangan Terengganu untuk menaturalisasikan Argzim ini dikongsikan sendiri oleh pengurus pasukan, Zulfadli Rozi menerusi satu ciapan di akaun media sosialnya, hari ini.

“Itu sememangnya sasaran kami apabila kami menandatanganinya. Musim hadapan genap 5 tahun dan kami telah memulakan langkah awal ke arah itu (naturalisasi). Harapnya semuanya berjalan dengan baik Insya-Allah.” katanya membalas ciapan seorang pengguna Twitter, @PiangShankly.

Sebagai rekod, Argzim mula beraksi dalam saingan Liga Malaysia bersama Persatuan Bola Sepak Polis Diraja Malaysia (PDRM FA) pada tahun 2018.

Pada tahun 2019, Argzim menjadi pemain tonggak yang membantu PDRM menamatkan saingan Liga Premier di tangga ketiga.

Oleh kerana Johor Darul Ta’zim II (JDT II) yang merupakan sebuah pasukan simpanan (reserved team) menghuni tangga kedua liga, PDRM diberikan ‘tiket’ untuk mendapat promosi ke saingan Liga Super 2020.

Selain daripada bakal genap tempoh beraksi dalam saingan Liga Malaysia selama lima tahun, Argzim juga telah mendirikan rumah tangga bersama seorang gadis tempatan serta dikurniakan seorang cahaya mata.


Piala Dunia: Ikat Sepanyol, Jerman Hidupkan Peluang Ke Pusingan 16

Juara empat kali, Jerman berhasil memastikan peluangnya untuk mara ke Pusingan 16 di Piala Dunia 2022 Qatar masih terbuka.

Ini selepas skuad bimbingan Hansi Flick berjaya mengikat Sepanyol dalam aksi kedua melibatkan saingan peringkat Kumpulan E yang berlangsung di Al Bayt Stadium, sebentar tadi.

Dalam perlawanan terbabit, Sepanyol yang mendominasi hampir sepanjang permainan terlebih dahulu membuka jaringan menerusi pemain gantian, Alvaro Morata pada minit ke-62 setelah mendapat bola daripada Jordi Alba.

Namun begitu, Jerman yang tidak mengenal erti putus asa berjaya menyamakan kedudukan juga melalui pemain gantian, Niclas Fullkrug pada minit ke-83 setelah menerima hantaran daripada Jamal Musiala.

Dan kedudukan seri 1-1 itu berkekalan sehingga pengadil perlawanan, Danny Makkelie dari Belanda meniup wisel menamatkan permainan.

An exciting one ends in points shared. 🇪🇸🤝🇩🇪@adidasfootball | #FIFAWorldCup

— FIFA World Cup (@FIFAWorldCup) November 27, 2022

Walaupun sekadar memungut satu mata, ianya memadai untuk menghidupkan peluang buat Jerman ke Pusingan 16 lebih-lebih lagi tumpas mengejut kepada Jepun dalam aksi pertama, Rabu lalu.

Sementara itu, keputusan seri ini membolehkan Sepanyol mendahului Kumpulan E dengan pungutan 4 mata daripada 2 perlawanan.

Mengikuti Sepanyol di tempat kedua ialah Jepun yang mempunyai 3 mata serta Costa Rica di tempat ketiga dengan pungutan mata yang sama.

Untuk perlawanan terakhir peringkat Kumpulan E, Jerman akan berhadapan dengan Costa Rica manakala Sepanyol pula akan membuat perhitungan dengan Jepun.

Kedua-dua perlawanan ini dijadualkan berlangsung serentak pada awal pagi Jumaat, jam 3 pagi (waktu Malaysia).

Bagi membolehkan mara ke Pusingan 16, Jerman wajib meramkamkan kemenangan ke atas Costa Rica disamping mengharapkan Jepun tumpas di tangan Sepanyol.

Featured Image: FIFA World Cup


Terbuka Croatia: Perseorangan Muda Negara, Justin Hoh Tempah Tiket Final

Pemain perseorangan muda negara, Justin Hoh berjaya menempah tiket ke pentas akhir saingan Terbuka Croatia 2022 – saingan berstatus “Future Series”.

Pemain berusia 18 tahun ini mengesahkan kemaraan tersebut selepas menundukkan lawannya dari Hong Kong, Jason Gunawan di peringkat separuh akhir, petang tadi.

Dalam perlawanan tersebut, Justin yang menghuni ranking ke-480 dunia berhasil merekodkan kemenangan menerusi tiga set pertarungan yang berkesudahan dengan skor 21-12, 17-21 dan 21-17.

Sementara itu, dengan kemenangan ini, Justin akan bertemu pemain Vietnam, Nguyen Hai Dang (ranking 296) pada perlawanan akhir kelak untuk merebut gelaran juara bagi kejohanan ini.

Untuk makluman semua, di kejohanan ini, Justin bermula dengan beraksi di Peringkat Kelayakan Pusingan 128, Peringkat Kelayakan Pusingan 64, Peringkat Kelayakan Pusingan 32 dan Peringkat Kelayakan Pusingan 16 terlebih dahulu sebelum menyertai babak undian utama (main draw).

Featured Image: Badminton Association of Malaysia


Ranking Memanah Dunia: Syaqiera Lonjak 131 Anak Tangga Selepas Pulang Daripada Sukan Olimpik

Biarpun sekadar beraksi di peringkat pusingan pertama dalam acara memanah individu di temasya Sukan Olimpik Tokyo 2020, pemanah muda, Syaqiera Mashayikh berjaya mencatatkan peningkatan yang luar biasa dalam kedudukan ranking memanah dunia.

Berdasarkan kemaskini ranking terbaru laman sesawang Persekutuan Memanah Dunia (WAF), Syaqiera yang sebelum ini menghuni tangga 355 kini menempatkan dirinya di ranking ke-224 dunia bagi kategori recurve wanita.

Syaqiera yang berusia 20 tahun membuat penampilan pertamanya di temasya Olimpik terkandas di pusingan pertama apabila tumpas 4-6 kepada pemanah Rusia, Elena Osipova yang ketika itu menghuni ranking keempat dunia.

Untuk makluman semua, selepas menumpaskan pemenah kelahiran Johor ini, Elena berjaya mara sehingga ke perlawanan akhir dan muncul pemenang pingat perak bagi acara ini.

🥇 🇰🇷 An San🥈 ROC Elena Osipova🥉 🇮🇹 Lucilla Boari#ArcheryatTokyo #archery pic.twitter.com/K9hiazGOPx

Sementara itu, ranking bagi jaguh memanah lelaki negara, Khairul Anuar Mohamad yang mara sehingga ke pusingan ketiga sebelum tumpas kepada pemanah Korea, Kim Woo-jin di Sukan Olimpik kekal di tangga ke-15 dunia.


EFL Haram Lap Bola Sebelum Buat Lontaran Ke Dalam

Badan penganjur saingan Liga Kejuaraan, Liga Satu dan Liga Dua iaitu Liga Bola Sepak Inggeris (EFL) mengharamkan penggunaan tuala oleh mana-mana kelab bagi membolehkan pemain masing-masing mengelap bola sebelum membuat lontaran ke dalam (throw-in) semasa perlawanan.

Difahamkan, pengharaman itu bukan sahaja melibatkan tuala yang yang disediakan oleh kelab masing-masing bahkan penggunaan barangan lain seperti jaket atau mafla yang diberikan oleh penonton di tepi padang turut dilarang sama sekali.

Perkembangan itu hadir menerusi satu pengumuman rasmi oleh EFL dan ianya akan dikuatkuasakan bermula saingan baharu 2023-24 kelak.

EFL Statement: Regulation Changes – Summer 2023#EFLhttps://t.co/yziWdBVI29

— EFL Communications (@EFL_Comms) June 8, 2023

Untuk makluman semua, perbuatan mengelap bola dengan menggunakan barangan tersebut sebelum melakukan lontaran dilakukan bagi membolehkan pemain memegang bola dengan kemas serta mengelakkan bola terlucut ekoran licin. Pegangan yang kemas boleh membantu pemain melakukan lontaran dengan lebih baik dan jauh.

Selain itu, terdapat juga kalangan pemain yang menggunakan perbuatan ini sebagai taktik untuk melengahkan masa sebelum membuat lontaran.

Dalam perkembangan yang sama, EFL turut mengumumkan penggunaan “multiball system” dalam kesemua pertandingan atau kejohanan di bawah anjurannya. Melalui sistem ini, bola akan diletakkan di atas kon yang disediakan di tepi padang untuk memudahkan pemain mengambilnya apabila bola terkeluar sekaligus meningkatkan waktu permainan di atas padang.


Slot Piala AFC 2023 Dikembalikan Kepada Juara Piala FA

Juara saingan liga kalah mati atau dikenali sebagai Piala FA 2022 kembali diberikan slot automatik ke pentas antarabangsa, Piala AFC pada musim hadapan.

Sementara itu, pasukan yang menamatkan saingan di tangga kedua Liga Super masih mendapat slot yang sama sebagaimana diamalkan sebelum ini.

Perkara ini dimaklumkan oleh Ketua Pegawai Eksekutif (CEO) Malaysian Football League (MFL), Stuart Ramalingam dalam sesi Taklimat Kalendar Malaysia 2022 secara dalam talian bersama pengamal media, baru-baru ini.

“Juara Liga Super akan layak untuk menyertai Liga Juara-Juara AFC (ACL) dan tempat kedua Liga Super serta juara Piala FA akan layak untuk menyertai Piala AFC.”

“Sekarang, kita kembali kepada format asal, untuk dua tahun yang lepas disebabkan ketiadaan (penganjuran) Piala FA, (juara) Piala Malaysia diberikan pengiktirafan untuk mendapatkan slot Piala AFC tetapi bergerak kehadapan, slot ini diberikan kembali kepada Piala FA.” katanya dalam sesi terbabit.

Sebagai rekod, juara Piala Malaysia 2021, Kuala Lumpur City FC (KL City) memperoleh slot untuk menyertai Piala AFC pada musim ini sambil ditemani oleh Kedah Darul Aman FC (Kedah) selaku naib juara Liga Super 2021.

Pada musim 2020, saingan Piala Malaysia dibatalkan dan slot ke Piala AFC diberikan kepada pasukan yang menamatkan saingan Liga Super 2020 di tangga kedua dan ketiga iaitu Kedah dan Terengganu FC.


Terbuka Jerman: Zii Jia Kandas Di Separuh Akhir, Kalah ‘Straight Set’ Kepada Pemain Thailand

Peluang untuk perseorangan bebas (independent) negara, Lee Zii Jia mara ke pentas akhir saingan Terbuka Jerman 2022 tertutup sama sekali ekoran tumpas di peringkat separuh akhir, sebentar tadi.

Pemain Thailand, Kunlavut Vitidsarn yang menghuni ranking ke-20 dunia menjadi asbab Zii Jia gagal meneruskan kemaraannnya.

Bukan itu sahaja, Vitidsarn turut menyingkirkan Zii Jia yang menghuni ranking ketujuh dunia secara ‘straight set’ dengan keputusan 21-13 dan 21-12 dalam tempoh masa 43 minit.

RESULTS: #GermanOpen2022SF#THA🇹🇭 Kunlavut Vitidsarn def. #MAS🇲🇾 Lee Zii Jia(5) 21-13 21-12📷 @badmintonphoto #DemiMalaysia#BadmintonMalaysia pic.twitter.com/fKPYiiGcn7

Untuk pengetahuan semua, kemenangan ini menjadikan Vitidsarn berjaya menjadikan rekod pertemuannya menentang Zii Jia seri 3-3.

Sebelum ini, Zii Jia memenangi 3 daripada 5 pertarungan yang melibatkan kedua-dua pemain di pentas antarabangsa.

Sementara itu, Vitidsarn yang berjaya melangkah ke pentas akhir bakal menantikan cabaran daripada samada pemain Denmark, Viktor Axelsen atau pemain India, Lakshya Sen.


8 Situasi Membolehkan Joan Mir Dinobat Juara MotoGP 2020 Minggu Ini

Selepas merangkul kemenangan sulung MotoGP pada siri perlumbaan GP Eropah minggu lepas, pelumba Team Suzuki Ecstar, Joan Mir kini mendahului 37 mata dalam carta kedudukan Kejuaraan MotoGP Dunia 2020.

Lebih menarik, Mir berpeluang untuk dinobat juara MotoGP Dunia 2020 pada siri perlumbaan GP Valencia, ahad ini.

Namun terdapat 8 situasi yang membolehkan pelumba berusia 23 tahun itu merangkul kejuaraan tersebut, dan berikut adalah situasinya:

#1 Mir menaiki podium tanpa mengira pencabar terdekatnya menamatkan perlumbaan di mana-mana kedudukan.

#2 Mir menamatkan perlumbaan di kedudukan ke-4, ke-5 atau ke-6 dan Fabio Quartararo atau Alex Rins tidak memenangi perlumbaan.

#3 Mir tamat di kedudukan ke-7 dan Quartararo, Rins atau Maverick Vinales tidak tamat di kedudukan lebih baik daripada tempat ketiga.

#4 Mir menamatkan perlumbaan di kedudukan ke-8, ke-9 atau ke-10 dan Vinales tidak memenangi perlumbaan, dan Quartararo dan Rins tidak menamatkan perlumbaan di kedudukan lebih baik daripada tempat ketiga.

#5 Mir tamat di kedudukan ke-11 dan Vinales, Franco Morbidelli atau Andrea Dovizioso tidak memenangi perlumbaan, dan Quartararo dan Rins tidak tamat di kedudukan lebih baik daripada tempat ketiga.

#6 Mir tamatkan perlumbaan di kedudukan ke-12, ke-13 atau ke-14 dan Morbidelli atau Dovizioso tidak memenangi perlumbaan. Vinales tidak tamat di kedudukan lebih baik daripada tempat ketiga, dan Quartararo dan Rins tidak menaiki podium.

#7 Mir menamatkan perlumbaan di kedudukan ke-15 dan Morbidelli atau Dovizioso tidak memenangi perlumbaan, Vinales tidak menamatkan perlumbaan di kedudukan lebih baik daripada tempat ketiga, Quartararo dan Rins tidak tamat di kedudukan lebih baik daripada tempat kelima.

#8 Mir gagal mendapatkan sebarang mata dan Morbidelli dan Dovizioso tidak menamatkan perlumbaan di kedudukan yang lebih baik daripada tempat ketiga, Vinales tidak menaiki podium, Quartararo dan Rins tidak menamatkan perlumbaan di kedudukan lebih baik daripada tempat kelima.

Featured Image: Team Suzuki Ecstar


CEO Berjaya, Jalil Rasheed Antara 9 Individu Dipilih Untuk Bantu FAM

Persatuan Bolasepak Malaysia (FAM) mengumumkan senarai penuh sembilan individu yang dipilih sendiri oleh Presiden FAM, Datuk Haji Hamidin Mohd Amin bagi menganggotai Pasukan Petugas Khas Presiden atau Presidential Task Force (PTF) pada hari ini.

Mereka yang dipilih terdiri daripada kalangan peneraju korporat, syarikat berkaitan kerajaan, pengamal undang-undang, ahli akademik, penyokong bola sepak, media serta kerabat diraja.

Guna Stadium Kecil, Jana Keuntungan – Nasihat Bekas CEO PNB Kepada Kelab Bola Malaysia https://t.co/XyfDWnfkz2 pic.twitter.com/rsFkGWfLUR

Salah seorang yang disenarakan adalah seorang ahli korporat yang kini memegang jawatan sebagai Ketua Pegawai Eksekutif (CEO) Berjaya Corporation Berhad. Sebelum itu, beliau pernah bergelar sebagai individu termuda yang menjawat jawatan CEO di Perbadanan Nasional Berhad.

Antara nama yang lain dipilih ialah Tengku Salehuddin Shah Alhaj Tengku Sulaiman Shah Alhaj atau lebih dikenali sebagai Tengku Bib dan merupakan Tengku Indera Bijaya Diraja Selangor.

Hamidin turut menyeraikan Datuk Ruzain (Ketua Pengarah Jabatan Penyiaran Malaysia), Khairul Kamarudin  (CEO Bank Muamalat Malaysia), Dr. Mohd Bahrin Othman (Pensyarah Kanan Fakulti Undang-Undang, UiTM) dan Muhammad Tarmizi Abdul Aziz (wakil penyokong dan penggerak utama Ultras Malaya).

Selain itu, Prof. Dr. Sivamurugan Pandian (Ahli Akademik dan Pensyarah USM), Ooi Kin Fai (wartawan) dan terakhir Dr. Wirdati Mohd Radzi (Pensyarah Kanan Pusat Sukan dan Sains Eksesais UM) turut disenaraikan.

Untuk makluman, PTF ini bertujuan untuk memberi peluang kepada individu-individu yang bukan daripada persatuan bola sepak negeri untuk menyumbang idea membantu Presiden FAM merencanakan hala tuju badan induk bola sepak negara.

FAM berharap individu-individu yang telah dilantik ini dapat memainkan peranan masing-masing dalam memberikan pendapat serta idea bernas demi membantu Presiden FAM bagi mendapatkan input daripada pihak yang luar dari kelompok biasa pemegang taruh bola sepak negara.

Dalam mengumpul maklumat sebagai usaha mencanai idea-idea baharu yang bernas, PTF diberi hak untuk mengadakan sesi perbincangan dengan pemegang taruh industri bola sepak.

Penubuhan PTF melambangkan kesediaan FAM mengambil kira pendapat dari semua lapisan peminat, penyokong dan masyarakat ke arah memajukan lagi bola sepak.

Jumlah ahli yang menganggotai PTF boleh ditambah atau dikurangkan pada bila-bila masa mengikut kesesuaian dan budi bicara Presiden.


Kejohanan Dunia BWF: Zii Jia Masuki Kelompok 8 Terbaik, Antonsen Pencabar Seterusnya

Jaguh badminton perseorangan lelaki ngera, Lee Zii Jia tidak berhadapan masalah menjinakkan pemain veteran Denmark untuk mara ke suku akhir Kejohanan Dunia BWF 2021.

Pemain yang dimaksudkan ialah Hans-Kristian Solberg Vittinghus (ranking ke-21 dunia) yang berusia 35 tahun ketika Zii Jia turun beraksi di Pusingan 16 yang berlangsung awal pagi tadi waktu Malaysia.

TotalEnergies BWF World Championships 2021MS – Round of 1621 15 21 🇲🇾Zii Jia LEE🏅15 21 10 🇩🇰Hans-Kristian Solberg VITTINGHUS🕗 in 58 minutes https://t.co/YQjI7DrPM9

Zii Jia yang diletakkan sebagai pemain pilihan keenam untuk menjuara kejohanan ini berjaya menyingkirkan Vittinghus dengan keputusan 21-15, 15-21 dan 21-10 dimana pertarungan ini memakan masa hampir satu jam.

Sementara itu, pemain Denmark yang menduduki ranking ketiga dunia, Anders Antonsen, berusia 24 tahun menjadi pencabar Zii Jia yang seterusnya di peringkat suku akhir.

Sebagai rekod, Zii Jia pernah berentap dengan pemain ini sebanyak tiga kali dan hanya satu kemenangan sahaja berhasil diraih ke atas Antonsen setakat ini.

Featured Image: Badminton Photo / Badminton Association of Malaysia


Terbuka Thailand: Beregu Ranking Ke-836 Dunia Sekat Xin Yuan-Tien Ci

Beregu lelaki tuan rumah yang menghuni ranking ke-836 dunia, Thanawin Madee dan Natthapat Trinkajee menjadi batu penghalang kepada kemaraan gandingan bebas (independent) negara, Boon Xin Yuan dan Wong Tien Ci ke babak undian utama (main draw) dalam saingan Terbuka Thailand 2023.

Biarpun Xin Yuan-Wong Tien Ci menghuni ranking yang jauh lebih tinggi iaitu ke-55 dunia, namun, mereka terpaksa akur menanggung kekalahan selepas mengharungi tiga set permainan yang berkesudahan dengan skor 21-18, 15-21 dan 12-21 dalam aksi Pusingan 16 peringkat kelayakan bagi kejohanan Jelajah Dunia BWF bertaraf Super 500 itu.

TOYOTA GAZOO RACING Thailand Open 2023MD – Qual. R16             🇹🇭Thanawin MADEE🏅18 21 21 🇹🇭Natthapat TRINKAJEE🏅             🇲🇾BOON Xin Yuan21 15 12 🇲🇾WONG Tien Ci

— BWFScore (@BWFScore) May 30, 2023

Pertarungan sulung melibatkan kedua-dua pasangan ini di pentas antarabangsa turut memakan masa hampir satu jam permainan. Susulan kemenangan terbabit, Thanawin-Natthapat dapat meneruskan kemaraan ke pusingan suku akhir peringkat kelayakan.

Sebagai rekod, ini merupakan kejohanan keenam disertai Xin Yuan-Tien Ci sepanjang tahun ini. Daripada enam kejohanan terbabit, ini merupakan julung kalinya Xin Yuan-Tien Ci yang menjuarai Terbuka Slovakia 2022 tersingkir seawal Pusingan 16 peringkat kelayakan.


Bekas Penyerang Liverpool Kemudi Kelab Arab Saudi

Kancah bola sepak Arab Saudi bukan sahaja diserikan dengan kehadiran para pemain bola sepak ternama dan handalan eropah seperti Karim Benzema, N’golo Kante dan Ruben Neves bahkan turut menarik penyertaan jurulatih dari benua terbabit.

Terbaru, sebuah kelab yang beraksi dalam divisyen kedua bola sepak negara terbabit, Al Qadsiah mendapatkan bekas penyerang Liverpool dan skuad kebangsaan England, Robbie Fowler sebagai jurulatihnya.

Sebuah video pendek berdurasi sembilan saat serta satu kenyataan rasmi yang dikongsikan akaun laman sosial kelab berjulukan Fares Al Sharqiya berkenaan mengesahkan kedatangan jurulatih 48 tahun terbabit.

من قلاع الماتدور الإسبانية إلى عرين الأبطال بالخبر،

انطلاقة مسيرة جديدة لفارس الشرقية بقيادة كارلوس انتون  ❤💛#القادسية pic.twitter.com/S67GXM9rP4

— نادي القادسية السعودي (@qadisiyah1967) June 27, 2023

Bagaimanapun, tiada sebarang perincian mengenai tempoh kontrak Robbie bersama Al Qadsiah dikongsikan kepada umum termasuk gajinya.

Sebagai rekod, selepas menggantung butnya selaku pemain profesional, Robbie mula berkecimpung dalam dunia kejurulatihan bersama sebuah kelab berpangkalan di Thailand iaitu Muangthong United.

Bagaimanapun, peranan itu dimainkannya sekitar semusim sahaja sebelum berehat panjang dalam dunia kejurulatihan. Robbie tampil semula sebagai jurulatih sekitar tujuh tahun kemudian dengan dilantik sebagai ketua jurulatih Brisbane Roar yang berpangkalan di Australia.

Kemudiannya, Robbie berhijrah ke India dan menjadi ketua jurulatih East Bengal sehingga tahun 2021.


Siapa Rafael Silva?

Pembukaan jendela perpindahan pertengahan musim Liga Malaysia 2023 menyaksikan kelab berpangkalan di pantai timur semenanjung tanah air, Sri Pahang FC mendapatkan khidmat seorang pemain import baharu kelahiran Brazil yang bernama Rafael Feital da Silva. Pemain ini bakal berusia 33 tahun pada Oktober kelak dan merupakan seorang penyerang tengah dengan ketinggian 1.82 meter (m).

Bagi mengenali pemain ini dengan lebih lanjut, berikut Sukanz bawakan lima perkara menarik mengenai Rafael untuk bacaan anda:

Pasukan terakhir diwakilinya sebelum menjejakkan kaki di bumi Tok Gajah adalah sebuah kelab yang beraksi dalam divisyen kedua bola sepak negara kelahirannya, Serie B iaitu Ituano FC. Pasukan ini disertainya pada Februari lalu dan berhasil mencetak satu gol hasil daripada tampil sebanyak 13 kali. Pada ketika ini, Ituano berada di tangga ke-13 daripada 20 kelab keseluruhan selepas mengharungi 15 perlawanan.

Para peminat Sri Pahang boleh mengharapkan sesuatu daripada Rafael di bahagian serangan untuk mengharungi baki saingan Liga Malaysia 2023. Ketika musim 2019, Rafael muncul sebagai salah seorang penjaring terbanyak Liga 1 Indonesia dengan rekod 14 gol berkongsi tangga kelapan hingga kesepuluh dengan David Da Silva (Persebaya) dan Ciro Alves (TIRA-Persikabo). Ketika tempoh pendeknya beraksi dengan Madura United, Rafael sempat menghasilkan enam gol daripada 12 penampilan.

Kebanyakan karier Rafael tertumpu di Brazil namun dia pernah beberapa kali meninggalkan negara kelahirannya untuk berkelana di beberapa buah negara seperti Emiriah Arab Bersatu (UAE), Bolivia dan China selain Indonesia. Penghijrahan Rafel itu membawanya menyertai Hatta Club (2017), Dalian  Always Ready (2020), Dalian Transcendence (2018), Al-Shorta SC (2021) serta dua buah kelab di negara jiran tetangga iaitu Barito Putera (2019, 2022) dan Madura United (2021). Pada peringkat awal kariernya, Rafael turut pernah menjejakkan kaki di bumi Portugal.

Kemampuan Rafael untuk berperanan sebagai penyerang tengah sudah terbukti setelah muncul salah seorang penjaring terbanyak di Liga Indonesia. Namun disebalik itu, Rafael turut sama mampu beraksi bahagian sayap kiri dan juga kanan dengan rekod penampilan sebanyak 30 kali dan 9 kali di posisi terbabit masing-masing. Ketika beraksi di sayap kanan, Rafael berhasil menyumbat enam gol di pentas Liga Indonesia.

Sekitar tahun 2016, Rafael yang beraksi bersama Cruzeiro dalam kancah tertinggi bola sepak negara kelahirannya, Serie A pernah mendapat sentuhan jurulatih yang pernah mengemudi dua skuad kebangsaan beraksi di pentas Piala Dunia iaitu Paulo Bento. Selain itu, Rafael turut menjadi penyerang pilihan Rahmad Darmawan – jurulatih yang pernah melatih T-Team dalam kancah Liga Malaysia – ketika mengemudi kedua-dua kelab Barito Putera dan Madura United dalam saingan Liga Indonesia.

Featured Image: Sri Pahang FC


Peminat Marah Kalau Menang Dengan Corak Permainan Negatif & Tunggu Lawan Buat Kesilapan

Ketua jurulatih skuad senior kebangsaan, Kim Pan-gon meletakkan sasaran untuk mencetak kemenangan menerusi corak permainan yang boleh dibanggakan para peminat.

Perkara itu juga menjadi keutamaannya terhadap skuad Harimau Malaya menjelang pertemuan menentang Hong Kong dalam perlawanan antarabangsa tier 1 di Stadium Nasional Bukit Jalil (SNBJ), malam esok.

“Umumnya kita perlu meletakkan sasaran apabila bermain, ini akan menjadi keterujaan kita untuk mengejar (sasaran itu). Kalau tiada sasaran, (akan jadi) masalah juga.”

“Jika kita hanya bermain hanya untuk meraih kemenangan, (dan) kita bermain dengan negatif, menunggu pihak lawan membuat kesilapan,  cara (corak permainan) ini akan membuat para penyokong marah.

“Saya sedang berusaha untuk menampilkan (permainan) menarik, yang membuatkan para penyokong berbangga, dan berjuang untuk nama Malaysia. Inilah sasaran kita,” katanya dalam sidang media praperlawanan di Wisma FAM, hari ini.

Dalam perlawanan menentang Brunei Darussalam pada 27 Mei lalu, Malaysia kendalian Pan-gon berhasil mencetak kemenangan 4-0 hasil jaringan Syafiq Ahmad, Syamer Kutty Abba, Faisal Halim dan Guilherme de Paula.

Perlawanan menentang Brunei dan Hong Kong ini merupakan persiapan Malaysia sebelum mengharungi saingan pusingan akhir Kelayakan Piala Asia 2023 yang akan bermula 8 Jun nanti.

Kedua-dua perlawanan ini juga menjadi medan buat Pan-gon untuk membuat penilaian terhadap semua pemain yang dipanggil sebelum memuktamadkan 23 pemain yang akan didaftarkan untuk mengharungi pusingan akhir itu kelak.

Featured Image: Football Association of Malaysia


Hari Malang Buat Pemain-Pemain Import Liga Malaysia

Kesemua pemain import Liga Malaysia yang beraksi bersama skuad kebangsaan masing-masing dalam saingan kelayakan Piala Dunia 2022/Piala Asia 2023 pada semalam dan awal pagi tadi melalui hari yang malang.

Seramai 3 daripada 6 pemain import yang beraksi samada sebagai pemain kesebelasan utama atau gantian hanya terpaksa akur menanggung kekalahan kepada lawan masing-masing.

Bermula dengan pemain import Penang, Sheriddin Boboev yang mewakili Tajikistan terpaksa akur tewas besar 4-1 di tangan Jepun, semalam. Tidak banyak yang dapat dilakukan oleh pemain berusia 22 tahun ini memandangkan dia masuk sebagai pemain gantian pada babak kedua ketika pasukannya ketinggalan 3-1.

FT: Japan 🇯🇵 4⃣ – 1⃣ 🇹🇯 TajikistanA strong second half sees Japan stay perfect to increase their lead atop Group F!#AsianQualifiers pic.twitter.com/HleDexIn5l

Beralih pula kepada pemain tengah Johor Darul Ta’zim (JDT), Syahrian Abimanyu yang beraksi bersama pasukan Indonesia terpaksa menelan hakikat yang pedih tewas 4-0 kepada Vietnam. Dalam perlawanan ini, Abimanyu bermula sebagai pemain kesebelasan utama namun hanya beraksi sehingga ke minit ke-69 sahaja.

FT: 🇻🇳 Vietnam 4-0 Indonesia 🇮🇩 🇻🇳 Vietnam overpower Indonesia to remain the top side of Group G!#AsianQualifiers pic.twitter.com/zPgA12lDjA

Seterusnya kita akan melihat pula skuad kebangsaan Filipina. Seramai tiga orang import Liga Malaysia dipanggil untuk menguatkan skuad The Azkals namun hanya seorang sahaja yang diturunkan semalam iaitu, Carli de Murga dari Terengganu. Filipina tewas 2-0 kepada negara hos Piala Asia 2023, China.

FT: 🇨🇳 China 2-0 Philippines 🇵🇭 🇨🇳 China close the gap on Syria & strengthen their place in second position of Group A!#AsianQualifiers pic.twitter.com/pOPeJZGAZU

Seorang lagi pemain hanya berada di bangku simpanan Filipina iaitu Kevin Ray Mendoza (KL City) manakala pemain tengah Melaka United, Manuel Ott tidak disenaraikan pada hari perlawanan.

Terakhir adalah melibatkan pasukan jiran tetangga, Singapura yang turut memanggil pemain tengah Kedah, Anumanthan Kumar. Awal pagi tadi, mereka tewas 5-0 ketika beraksi menentang Uzbekistan. Bagaimanapun, Anu hanya sekadar memanaskan bangku simpanan sepanjang 90 minit permainan.

FT: 🇺🇿 Uzbekistan 5-0 Singapore 🇸🇬 🇺🇿 Uzbekistan keep the pressure on Group D leaders Saudi Arabia with an emphatic win!#AsianQualifiers pic.twitter.com/IVaNxoz32F

Begitulah sedikit sebanyak penglibatan pemain import Liga Malaysia dan keputusan skuad kebangsaan masing-masing ketika perlawanan yang berlangsung semalam dan awal pagi tadi.


Josef Cipta Rekod ‘Plank’ Paling Lama Di Dunia – 9 Jam 38 Minit 47 Saat

Josef Salek yang merupakan seorang pensyarah, ahli terapi dan jurulatih perkembangan diri dari Republik Cech berjaya mencipta rekod baharu melakukan “abdominal plank” bagi kategori lelaki paling lama di dunia.

Rekod baharu itu diakui oleh Guinness World Records setelah Josef atau turut dikenali sebagai Joska melakukan cabaran tersebut di Festival AVATAR bertempat di Park Hotel, Pilsen, Republik Czech pada 20 Mei lalu.

Dalam percubaannya itu, Josef berhasil melakukan ‘plank’ tersebut selama 9 jam 38 minit dan 47 saat – lebih lama daripada tempoh kebiasaan jam bekerja iaitu lapan jam sehari.

Catatan masa itu sekaligus memecahkan rekod yang dicipta oleh lelaki dari Australia pada tahun 2021, Daniel Scali yang melakukan ‘plank’ selama 9 jam 30 minit dan 1 saat.

Sebagai rekod, sebelum Scali, rekod itu dipegang oleh bekas tentera marin Amerika Syarikat iaitu George Hood – berdurasi selama 8 jam 15 minit dan 15 saat – diciptanya pada tahun 2020.

Featured Image: Guinness World Record


Terbuka Scotland: Dua Pemain Malaysia, Tze Yong & Joo Ven Berentap di Final

Kejuaraan Terbuka Scotland 2021 bagi kategori perseorangan lelaki bakal direbut oleh dua pemain Malaysia.

Pemain di bawah naungan Persatuan Badminton Malaysia (BAM), Ng Tze Yong akan bertemu pemain bebas (independent), Soong Joo Ven di perlawanan akhir.

Tze Yong yang menghuni ranking ke-63 dunia mara ke pentas akhir selepas menumpaskan rakan senegara, Aidil Sholeh secara ‘straight set’ dengan skor 21-15 dan 21-15 di peringkat separuh akhir, awal pagi tadi.

RESULTS: #ScottishOpen2021SF#MAS🇲🇾 Ng Tze Yong def. #MAS🇲🇾 Aidil Sholeh 21-15 21-15#DemiMalaysia#BadmintonMalaysia pic.twitter.com/VvxezgQVne

Sementara itu, Joo Ven yang menduduki ke-73 dunia pula menempah tiket ke perlawanan akhir dengan menundukkan pemain Perancis, Arnaud Merkle juga menerusi ‘straight set’ dengan pungutan mata 21-18 dan 21-19.

Untuk makluman semua, belum ada sebarang rekod dicatatkan mengenai pertemuan kedua-dua pemain ini di peringkat antarabangsa.

Sebagai tambahan, perlawanan akhir antara kedua-dua pemain ini dijangka bermula pada jam 8.50 malam nanti.